
IJAMBO RYAGENEWE UMUSOMYI 


Mu nyandiko z’ingenzi cumi n’imwe Ellen G. White yanditse yikurikiranya zigasohoka bwa 
mbere mu kinyamakuru cyitwa Urwibutso n’Integuza (Review and Herald) mu mwaka wa 
1881, zahawe insanganyamatsiko ivuga ibyo “Kwezwa” cyangwa se “Kugirwa intungane”. 
Mu kwandika kuri iyi ngingo ashingiye ku mibereho ye mu by’Imana kandi intekerezo 
n’umutima we bimurikiwe na Mwuka Muziranenge, yasuzumanye ubushishozi ingingo 
zigize ukwezwa nyakuri, maze azitandukanya n’imyumvire idahwitse kandi idashingiye ku 
kuri, yabaye gikwira mu bantu, ku byerekeranye n’iyo nsanganyamatsiko yo kwezwa. {IY 
4.1} 

Muri iyo myaka, nibwo izo nyandiko cumi n’imwe zashyizwe hamwe maze zisohorwa mu 
icapiro ari agatabo gato gafite umutwe uvuga ngo, “Kwezwa Kuvugwa muri Bibiliya”, maze 
kaboneka mu kwezi kwa Mutarama, 1889, nka kimwe mu bitabo bya mbere bigamije 
gufasha umwigishwa wa Bibiliya. {IY 4.2} 

Mu mwaka wa 1937, iki gitabo cyaje guhabwa izina rimenyerewe ari ryo “Imibereho 
Yejejwe”, maze cyongera gusohoka noneho mu buryo bwuzuye, cyiyongereyeho igika 
cy’amagambo yavanywe mu gitabo cyitwa “Abahanuzi n’Abami”. Uko ni ko iki gitabo 
cyaje gusohorwa mu icapiro kimeze, ari gitoya, nyamara gicapwa ku bwinshi, kandi kibera 
ingirakamaro bitavugwa imibereho y’abantu benshi cyane. {IY 4.3} 

Muri iyo myandikire yacyo mishya, nyamara itarigeze ihinduka mu buryo bw’ubutumwa 
bukubiyemo, iki gitabo gikize cyane ku by’umwuka kandi kimaze igihe kirekire, cyongeye 
gusohorwa kugira ngo kirusheho gukwira no gufasha abantu benshi. {IY 5.1} 

Abashinzwe Iyandikwa n’Ikwirakwizwa ry’Inyandiko za Ellen G. White {IY 5.2} 

Washington, D.C. 

Nyakanga, 1956. 

IGICE CYA 1 - GUTANDUKANYAIMYIZERERE Y’UKURI N’IY’IBINYOMA 


Kwezwa nk’uko kugaragazwa mu Byanditswe Byera kugendana n’imibereho yose 
y’umuntu — umwuka, ubugingo, n’umubiri. Aha niho hari igitekerezo cy’ukuri cyo 
kwitanga utizigamye. Iki nicyo Pawulo yasabiraga itorero ry’i Tesalonike ngo bajye 
bishimira uwo mugisha ukomeye. “Imana y’amahoro ibeze rwose, kandi mwebwe ubwanyu 
n’umwuka wanyu, n’ubugingo, n’umubiri, byose birarindwe bitazabaho umugayo ubwo 
Umwami wacu Yesu Kristo azaza” 1 Abatesalonike 5:23. {IY 9.1} 

Hari imyumvire yo kwezwa itari iy’ukuri kandi iteje akaga iboneka mu myizerere y’abantu. 
Kenshi na kenshi usanga abirata ko ari abera (abaziranenge) muri bo nta kuri kwabyo 
kubagaragaramo. Kwezwa kwabo gushingira ku magambo n’imisengere yabo. Nyamara 
abifuza imico iboneye ya Gikristo ntibabasha guhangara kuvuga ko ari abaziranenge. 
Imibereho yabo ibasha kuba nta makemwa, babasha koko guhagararira ukuri bamenye kandi 
bemeye; ariko uko basuzuma imitima yabo bayigereranyije n’imico ya Kristo, ndetse uko 
barushaho kwegera ubwiza bw’Imana, niko barushaho kubona ubuziranenge bwayo, maze 
bakabasha gusobanukirwa n’inenge zabo ubwabo. {IY 9.2} 

Iyo abantu birata ko bejej we, baba batanga ibihamya byerekana ko bakiri kure yo guhinduka 
intungane. Ntibabasha kubona intege nke ndetse n’ubukene bwabo. Batekereza ko ari bo 
bagaragaza ishusho ya Kristo, nyamara babitewe no kutamusobanukirwa neza. Uko 
barushaho kwitarura Umucunguzi wabo, niko bakomeza kurushaho kwibona ubwabo 
nk’abakiranutsi. {IY 9.3} 

Iyo tunihishwa n’ibyaha byacu maze mu kwizera tukicisha bugufi dutekereza ibya Yesu, 
uwacumitiwe ibyaha byacu akishyiraho intimba zacu zose, tubasha kwiga kugera ikirenge 
mu Cye. Kumuhanga amaso bituma natwe duhabwa ubwiza bwe. Kandi iyo uyu murimo 
ukozwe mu mibereho yacu, ntabwo tuzigera twirata ko dukiranuka, ahubwo tuzahimbaza 
Yesu Kristo, maze intege nke zacu tuzikomereze ku kunesha kwe. {IY 9.4} 

Kwihangira Gukiranuka Ntibikwiriye 

Umukiza wacu yahoraga yihanangiriza abantu kutihangira gukiranuka. Yigishije abigishwa 
be ko idini iruta izindi ari igaragarira mu kwicisha bugufi, itarimo kwihimbaza. 
Yabihanangirije kujya bakora ibikorwa byabo by’ubugira neza bucece; batagamije 
kubyamamaza, badashaka ishimwe n’icyubahiro cy’abantu, ahubwo bibe ibyo guhesha 
Imana icyubahiro, bizeye kuzabona ingororano zabo ku iherezo. Nibakorera ibyiza 
gushimwa n’abantu, nta ngororano bazahabwa na Data wo mu ijuru. {IY 9.5} 

Abayoboke ba Kristo yabigishije kudasengana umugambi wo kumvwa n’abantu. “Wehoho 
nusenga ujye winjira mu nzu ubanze ukinge urugi, uhereko usenge So mwiherereye. Nuko 

So ureba ibyiherereye azakugororera.” (Matayo 6:6). Imvugo nk’iyi kumvikana iva mu 
kanwa ka Kristo igaragaza ko atashimaga imyitwarire yabonekaga mu Bafarisayo. Inyigisho 
ze zo ku musozi zigaragaza ko ibikorwa by’ubugiraneza bibasha kugira ishusho nziza kandi 
ikerekana igikorwa cyo kuramya gifite impumuro nziza kiramutse gikoranywe kutihimbaza, 
ahubwo gifite kwicuza ibyaha no kwicisha bugufi. Umugambi w’ukuri weza igikorwa. {IY 
10 . 1 } 

Kwezwa nyakuri bihamanya neza n’ubushake bw’Imana. Ibitekerezo n’amarangamutima 
by’ubwigomeke biratsindwa, maze ijwi rya Yesu rigakangura ubugingo bushya, aribwo 
bwuzura imibereho yose y’umuntu. Abejejwe by’ukuri ntibabasha gushyiraho ibitekerezo 
byabo bwite ngo bibe urugero rw’icyiza n’ikibi. Ntibasuzugura abandi cyangwa ngo biyite 
abakiranutsi; ahubwo barwanya inarijye, birinda ngo hato, isezerano basigiwe, bitaboneka 
ko imibereho yabo inyuranya n’ibyo iryo sezerano rishingiye ho. {IY 10.2} 

Gusimbuza Ubushishozi Amarangamutima 

Abenshi bavuga ko bejejwe mu by’ukuri ntibasobanukiwe n’umurimo w’ubuntu ukorera mu 
mitima. Baramutse basuzumwe bakageragezwa, basangwa bameze nka wa Mufarisayo 
wiyitaga umukiranutsi. Ntibabasha gutandukanya ukuri n’ibinyoma. Birengagiza 
ubushishozi no gushyira mu gaciro, bakiringira gusa amarangamutima yabo, ibi byose 
bishingiye ku kumva hari urugero rwo kwezwa bagezeho mu mibereho yabo. Binangira 
imitima bagakomeza gukora ibidakwiye bakomeza kugaragaza gukiranuka kwabo, mu 
magambo menshi, nyamara nta mbuto zishimwa muri bo zibasha kubigaragaza. Aba biyita 
ko bakiranuka ntabwo bishuka ubwabo gusa biyoberanya, ahubwo imibereho yabo igira 
ingaruka mbi zibasha kuyobya abandi benshi bifuzaga kugendera mu bushake bw’Imana. 
Bashobora kumvikana kenshi bavuga bati, “Imana niyo inyobora! Imana niyo inyigisha! Jye 
nta cyaha ngira!” Abenshi bahura n’uwo mwuka basakirana n’umwijima, urujijo batabasha 
gusobanukirwa. Ariko ibi byose biterwa n’uko binyuranije na Kristo we rugero rw’ukuri. 
{IY 10.3} 

Ukwezwa kuvugwa na Bibiliya ntigushingiye ku marangamutima. Aha niho benshi 
bayobera. Amarangamutima bakaba ari yo bagira igipimo. Iyo bumvise bahimbawe 
cyangwa banezerewe, bakavuga ko bejejwe. Kugira umunezero cyangwa kumva nta 
byishimo sibyo bihamya ko umuntu yejejwe cyangwa atejejwe. Kwezwa si ikintu kikubita 
ahongaho uwo mwanya. Kwezwa nyakuri ni umurimo wa buri munsi, ukomeza igihe cyose 
ubuzima bugikomeza. Abarwana n’ibigeragezo bya buri munsi, bagatsinda imibereho 
ibakururira gukora icyaha, kandi bifuza gukiranuka ko mu mutima n’imibereho yabo yose, 
ntibajya birata ko ari abaziranenge. Bafite inzara n’inyota byo gukiranuka. Banga icyaha 
urunuka. {IY 10.4} 

Hari abirata ko ari abaziranenge bakanavuga ko bafite ukuri, kimwe na bagenzi babo, 
ugasanga ko bitoroshye kubatandukanya; nyamara ibyo aribyo byose, itandukaniro rirahari. 
Ubuhamya bw’abo bishyira hejuru buzatuma impumuro nziza y’Umwuka wa Kristo uva ku 
iteraniro, kandi buzasiga ubukonje ku baririmo, nyamara iyaba koko nta cyaha 
cyabarangwagaho, imibereho yabo niyo yakararitse abamarayika bera guterana na bo, maze 
amagambo yabo koko akaba “nk’amatunda y’izahabu ku mbehe y’ifeza” (Imigani 25:11). 
{IY 11.1} 

Igihe cyo Kugeragezwa 

Mu gihe cy’impeshyi, iyo twitegereza ibiti byo mu ishyamba, byose biba bisa neza 
byambaye itoto ry’icyatsi, icyo gihe ntitwabasha gutandukanya bya bindi bihora ari icyatsi 
ibihe byose n’ibindi biti. Ariko iyo urugaryi rwegereje, imbeho y’ubutita ibyugarije ndetse 
bitwikiriwe n’urubura, bya bindi bihorana itoto ry’icyatsi biragagara. Ni nako bizaba ku 
bagenda bicisha bugufi,batiringira imbaraga zabo, ahubwo bishingikiriza kuri Kristo. Ubwo 
abiyiringira, ndetse bibonamo ko imico yabo iboneye, bazamburwa uwo mwambaro 
w’ibinyoma byo gukiranuka kwabo ubwo bazasakirana n’ishuheri y’ibigeragezo, naho 
abakiranutsi by’ukuri, bakunda Imana by’ukuri kandi bakayubaha, bazambikwa gukiranuka 
kwa Kristo mu bihe byiza n’ibihe biruhije nk’ibyo. {IY 11.2} 

Kwiyanga, kwitanga, kwitangira abandi,impuhwe,urukundo, kwihangana, ubutwari, no 
kwizera kwa Gikristo ni zo mbuto za buri munsi ziranga abomatanye n’Imana by’ukuri. 
Ibikorwa byabo bibasha kutagaragarira ab’isi, ariko bo ubwabo bakirana n’ikibi buri munsi, 
kandi bakanesha bitangaje ibyo bigeragezo n’ikibi cyose. Amasezerano akomeye 
aravugururwa, mu mbaraga zikomoka mu gusenga no guhora bari maso. Ufite amatsiko yo 
kubitegereza ntabasha gusobanukirwa n’urugamba bahanganye na rwo; nyamara ijisho 
ry’Uwo ureba ibihishwe mu mutima, ribona kandi rigashima ubutwari bwabo bagaragaza 
mu kwiyoroshya no kwicisha bugufi. Bisaba igihe cy’igeragezwa ngo hagaragazwe izahabu 
itagira inkamba, ari rwo rukundo n’imico yo kwizera. Iyo ibigeragezo n’ingorane byugarije 
itorero, nibwo umurava utadohoka n’urukundo rwa Kristo rw’abamukurikira by’ukuri 
birushaho gukomera. {IY 11.3} 

Biteye agahinda kubona abitirirwa izina rya Kristo bayobywa n’ibinyoma bidafite ishingiro 
bafata nk’ukuri, kubera ko batabashije kubinyomoza ngo bagaragaze inzira y’ukuri. 
Bahitamo kwigaragaza inyuma nk’abashimwa, nyamara umwambaro wabo w’imbere, ari 
wo kwiyoroshya no kwicisha bugufi bya Kristo, bitababoneka mo. Igihe cy’igeragezwa 
kizagera kuri bose, ubwo ibyiringiro bya benshi bari bamaze igihe bibwira ko bameze neza, 
bazagaragara ko nta rufatiro bafite. Iyo bashyizwe mu myanya mishya, kubera impamvu 
zitandukanye, bamwe babonekaga nk’inkingi mu nzu y’Imana noneho basangwa ari 

nk’imbaho zamunzwe gusa zitwikiriwe n’irangi riri inyuma. Ariko abiyoroshya mu mutima, 
bahora bumva ko ari ngombwa kwegurira imibereho yabo Rutare rw’iteka, ni bo 
bazahagaragara batanyeganyega n’ubwo bakugarizwa n’ibigeragezo, kuko batiyiringiye 
ubwabo. “Nyamara urufatiro rukomeye rw’Imana ruracyahagaze, rwanditsweho iki 
kimenyetso ngo, ‘Uwiteka azi abe’ ” ( 2 Timoteyo 2:19). {IY 11.4} 

Kwera Imbuto mu Buryo Busanzwe 

Abo bihaharika ngo bagaragaze imirimo yabo myiza, bahora bavuga ku buziranenge bwabo 
kandi bahora bashishikajwe no kugira ngo imyizerere yabo yamamare, barishuka ubwabo 
mu byo bakora. Umuntu muzima, ubasha kwita ku muhamagaro w’ubugingo bwe kandi 
ukomeza umunsi ku wundi kwita ku nshingano ze mu mwuka w’ubugwaneza ndetse 
n’amaraso ye agenda neza mu mitsi nta kiyatangira, uwo ntagenda atangariza abo bahuye 
bose ngo bamenye ko ari muzima. Ubuzima n’ibitekerezo bizira umuze nibyo biranga 
imibereho ye, kandi we ntibimutesha igihe ngo yumve ko har’icyo arusha abandi. {IY 12.1} 

Uku niko bimera ku mukiranutsi nyakuri. We ntiyibonaho ubwo bwiza no gukiranuka 
imbere y’Imana. Amahame y’Ubukristo kuri we yabaye nk’isoko y’ubuzima n’imyifatire, 
kandi kwera imbuto za Mwuka ni ibisanzwe nkuko umutini wera imbuto zawo, cyangwa 
nk’uko igiti cy’Iroza cyera indabyo zacyo. Imibereho ye yuzuye urukundo akunda Imana 
ndetse na bagenzi be, ku buryo imirimo akorera Kristo yose ayikora afite umutima 
unezerewe. {IY 12.2} 

Abamwegera bose babona ubwiza n’impumuro y’imibereho ye ya Gikristo, nyamara we 
atanabyiyiziho, kuko bihamanya n’imico ye ndetse n’imyifatire. Ahora yifuza umucyo 
mvajuru, kandi akanezezwa no kuwugenderamo. Ibimumara inzara n’inyota ni ugukora 
iby’ubushake bwa Se wo mu ijuru. Ubugingo bwe buhishwe na Kristo mu Mana; nyamara 
kandi ntabyirata, ndetse ntibimutwarira igihe kubitekerezaho. Imana yishimira uwicisha 
bugufi kandi agakomeza kugera ikirenge mu cy’Umwami we. Bene abo abamalayika 
babahozaho amaso, ndetse bagahora bagenzura inzira zabo. Babasha kuvugwaho ko nta 
gaciro bafite nk’uko bibonwa n’abandi banezezwa no gushyira imbere gukiranuka kwabo, 
ariko abamalayika bo mu ijuru bacishwa bugufi no kubitaho, maze bakababera nk’urukuta 
rw’umuriro rubakingira. {IY 12.3} 

Icyatumye Kristo Yangwa 

Umucunguzi wacu ni We wari umucyo w’isi, ariko ab’isi ntibamumenya. Yakomeje gukora 
ibikorwa by’impuhwe, kugira ngo abashe kumurikira inzira zabo; nyamara ntiyigeze 
ahamagarira abazaga bamugana ngo barebe uko yari atandukanye n’abandi, barebe 
ukwiyanga kwe, ukwitanga yagiraga, ndetse n’ibikorwa bye bigamije gufasha abandi. 

Abayuda ntibigeze banezezwa n’iyo mibereho. Babonaga ko imyizerere ye nta gaciro ifite, 
kuko itahamanyaga n’ingero zabo mu by’iyobokamana. Bahitamo kuvuga ko Kristo atari 
umunyedini mu by’umwuka ndetse no mu mico; kuko idini yabo yari ishingiye ku 
kwigaragaza, gusengera mu ruhame, no kugira ibikorwa by’ubugiraneza ngo bagaragare. 
Bamamazaga ibikorwa byabo byiza, nkuko bamwe bamamaza ko ari abaziranenge. 
Bakoraga ibishoboka byose ngo abantu bose bababone ko ari abaziranenge. Ariko imibereho 
ya Kristo yose yari ihabanye n’ibyo. Ntiyigeze yifuza inyungu cyangwa icyubahiro. 
Ibikorwa bye byiza byo gukiza yabikoraga mu buryo bwicishije bugufi mu buryo bwose 
bushoboka, nubwo atabashaga kwirengagiza ishimwe ry’ababaga bakiriye iyo migisha ye 
itangaje. Kwiyoroshya no kwicisha bugufi nibyo byarangaga imibereho ye. Iryo tandukaniro 
ryari hagati y’imibereho ye n’iy’Abafarisayo ni ryo ryatumye batamwemera. {IY 13.1} 

Kwicisha Bugufi ni Imbuto ya Mwuka 

Imbuto irusha izindi agaciro yo kwezwa ni ubuntu bwo kwicisha bugufi. Iyo ubu buntu 
bufite icyicaro mu bugingo, bugufasha guhindura imitekerereze n’imyifatire wari 
usanganywe. Habaho gukomeza kwihanganira mu Mana no kwiyegurira ubushake bwayo. 
Ubwenge bukarushaho gusobanukirwa n’ukuri kwose gukomoka mw’ijuru, maze ubushake 
bwose bugacishirizwa bugufi kwemera amategeko yose y’Imana, nta gushidikanya cyangwa 
kwitotomba. Kwicisha bugufi nyakuri koroshya kandi kukuzura umutima kandi kugahesha 
intekerezo kwitegurira kwomatana n’ijambo ry’Imana. Bikabashisha ibitekerezo kwumvira 
Yesu Kristo. Bigakingurira umutima kwakira ijambo ry’Imana, nk’uko byagendekeye 
Lidiya. Bidushyira hamwe na Mariya, nk’abifuza kwigira ku birenge bya Yesu. ” Abicisha 
bugufi azabayobora mu byo gukiranuka, abicisha bugufi azabigisha inzira ye” (Zaburi 25:9). 
{IY 13.2} 

Imvugo y’uwicisha bugufi ntijya ibamo kwirata. Kimwe n’umwana Samweli, asenga agira 
bati, “Uwiteka, vuga kuko umugaragu wawe nteze amatwi” (1 Samweli 3:9). Ubwo Yosuwa 
yashyirwaga hejuru mu mwanya w’icyubahiro, nk’umugaba w’ingabo za Isirayeli, 
yasuzuguye abanzi b’Imana bose. Umutima we wari wuzuyemo ibitekerezo bizima 
by’inshingano ye yari ikomeye. Ariko amaze guhishurirwa n’ubutumwa mvajuru yishyira 
mu mwanya w’umwana muto ngo ayoborwe. Igisubizo cye cyari ngo, ” Mutware, jyewe 
umugaragu wawe untegetse iki?” (Yosuwa 5:14). Amagambo ya mbere ya Pawulo Kristo 
amaze kumwiyereka yagize ati, “Mwami urashaka ko nkora iki?” (Ibyakozwe n’Intumwa 
9:6). {IY 13.3} 

Kwicisha bugufi mu ishuri rya Kristo ni imwe mu mbuto zigaragara za Mwuka. Ni ubuntu 
buzanwa na Mwuka Wera we ufite ububasha bwo kweza,akanabashisha umwakiriye ibihe 
byose kudahubuka no guhutiraho ngo akore ibyo atabanje gutekereza. Iyo ubuntu bwo 

kwicisha bugufi bwakiriwe n’abasanzwe barangwa n’inabi cyangwa guhubuka, bakora 
ibishoboka byose ngo barwanye iyo kamere yabo itanejeje. Buri munsi bazagenda batsinda 
inarijye, kugeza ubwo ikitanezeza ndetse kidakundwa na Yesu gitsindwa. Bahinduka 
abafashwa na gahunda y’ijuru, kugeza ubwo babasha kumvira itegeko ryahumetswe 
n’Imana. “Umuntu wese yihutire kumva ariko atinde kuvuga, kandi atinde kurakara” 
(Yakobo 1:19). {IY 14.1} 

Iyo umuntu avuga ko yejejwe, nyamara mu magambo n’ibikorwa arangwa n’isoko yanduye 
idudubiza amazi yayo asharira, tubasha kuvuga tuti, Uriya muntu aribeshya. Akwiriye kwiga 
a, b, c, zigize imibereho y’Umukristo. Bamwe biyita ko ari abagaragu ba Kristo usanga 
kenshi barabaswe na dayimoni wo kutagira impuhwe, bagahora bakunda ibidatunganye 
ndetse bakanezezwa no kuvuga amagambo atanezeza ndetse atera uburakari. Aba bantu 
bakeneye guhinduka mbere yuko Kristo ababara nk’abana be. {IY 14.2} 

Kwicisha bugufi ni umwambaro wo mu mutima. Uwo Imana iha agaciro gakomeye. 
Intumwa iwuvugaho ko ari uw’agaciro gakomeye ndetse urusha igiciro zahabu n’andi 
mabuye y’agaciro. Ubwo umwambaro w’inyuma urimbisha gusa uyu mubiri upfa, 
umurimbo wo kwicisha bugufi wambika umuntu w’imbere ari we bugingo, kandi ugahuza 
umuntu ubaho akanya gato n’Imana ihoraho iteka ryose. Uyu ni wo mwambaro Imana 
ishaka. Uwo watatse ijuru n’ibimurika, ni We wasezeranye kubw’Umwuka We ko, ” 
Azarimbisha abanyamubabaro agakiza” (Zaburi 149:4). Abamarayika bo mu ijuru 
bazagaragaza ko umurimbo w’ukuri ari ukwambara Umwami Yesu Kristo kandi 
bakagendana na we bicisha bugufi ndetse biyoroshya mu mitima. {IY 14.3} 

Hari urwego Umukristo akwiriye kugeraho. Abasha guhora azamuka mu ntera. Yohana 
wahishuriwe amahirwe y’Umukristo, aravuga ati, “Nimurebe urukundo ruhebuje Data wa 
twese yadukunze, rwatumye twitwa abana b’Imana” (1 Yohana 3:1). Ntibishoboka ko 
umuntu yagera ku cyubahiro kirenze iki; Umuntu yahawe amahirwe yo kuba umuragwa 
w’Imana hamwe na Kristo. Abo bose bahawe icyo cyubahiro, bahishuriwe ubutunzi 
butarondoreka buri muri Kristo, burenze cyane ubutunzi bw’isi. Bityo rero, kubwo kunesha 
kwa Kristo, umuntu urama igihe gito ashyirwa hejuru ngo asabane n’Imana ndetse 
n’Umwanawayo Ikunda. {IY 14.4} 

IGICE CYA 2 - AMAHAME YO KWIRINDA YARANZE DANIYELI 


Umuhanuzi Daniyeli yari icyamamare mu mico. Yari urugero rwiza rw’icyo abantu babasha 
kuba cyo igihe bifatanije n’Imana yo Soko y’ubwenge. Ibike byanditse ku mibereho y’uyu 
mukiranutsi w’Imana byandikiwe kudufasha twe abagombaga kubaho mu gihe gikurikira 
icyo yabayemo duhamagarirwa kwihanganira ibitugerageza byose. {IY 15.1} 

Igihe ubwoko bw’Abisiraheli, abami, abatware, ndetse n’abatambyi bajyanagwa nk’imbohe 
mu bunyage, bane muri bo batoranirijwe gukora mu ngoro y’umwami w’i Babuloni. Umwe 
muri bo yari Daniyeli, wagaragaje kuva kiri muto ubwenge budasanzwe bwakomeje 
kumuranga no mu myaka yakurikiyeho. Aba basore bose bari ibikomangoma, kandi 
bavugwaho ko bari abasore “batagira inenge, ahubwo b’abanyaburanga, b’abahanga mu 
by’ubwenge bwose, bajijuka mu byo kumenya, b’ingenzuzi mu by’ubwenge,” (Daniyeli 
1:4). Abonye impano idasanzwe muri aba basore b’abanyagano, umwami Nebukadinezari 
agambirira kubategurira kuzaba mu myanya ikomeye mu bwami bwe. Kugira ngo babashe 
kuba bafite ubumenyi bwo guca imanza mu gihe cyabo, bikurikije imico y’iburasirazuba, 
bagombaga kwigishwa ururimi rw’Abakarudaya, no kwitabwaho imyaka itatu bahabwa 
imyitozo y’umubiri no gutozwa ingeso nziza. {IY 15.2} 

Abasore bo muri iri shuri ntibari bemerewe gusa kuba mu ngoro y’umwami, ahubwo 
bagombaga no guhabwa ibyo kurya n’ibyo kunywa bivuye ku meza y’umwami. Muri ibi 
byose umwami yumvaga ko atabahesheje icyubahiro gusa, ahubwo yifuza ko 
banamenererwa neza mu mubiri no mu bitekerezo uko bishoboka. {IY 15.3} 

Guhura n’Ikigeragezo 

Zimwe mu nyama zashyirwaga ku meza y’umwami harimo n’iz’ingurube n’izindi zitejejwe 
nk’uko byanditswe mu mategeko ya Mose, kandi Abaheburayo bakaba bari babujijwe 
kuzirya. Aha Daniyeli yahuye n’ikigeragezo gikomeye. Ese yari guhitamo gukurikiza ibyo 
yigishijwe n’ababyeyi be ku byerekeye ibyo kurya no kunywa, maze akarakaza umwami, 
ndetse bibasha kumuviramo kubura umwanya we ndetse n’ubugingo bwe? Cyangwa 
yabashaga kwirengagiza itegeko ry’Imana, maze agakomeza gutona ku mwami, 
bikamuhesha amahirwe n’ubwenge no kwamamara by’iyi si by’akanya gato? {IY 15.4} 

Daniyeli ntiyazuyaje. Yahisemo guhagararira ukuri, ngo ahasigaye bigende uko bishaka. 
Maze “agambirira mu mutima we kutaziyandurisha ibyokurya by’umwami, cyangwa vino 
yanywaga” (Daniyeli 1:8). {IY 15.5} 


10 




Si Ukudatekereza Neza cyangwa Kudaha Agaciro Inama z’Abandi 

Hari benshi mu bitwa Abakristo mur’iki gihe babasha kuvuga ko Daniyeli atandukanye 
cyane n’abandi, bigatuma bavuga ko adatekereza neza cyangwa atita ku nama z’abandi. 
Bafata iki gikorwa cyo kurya no kunywa ko kidakwiye guhabwa agaciro kageze aho gufata 
umwanzuro ubasha kukuvutsa amahirwe y’ubu buzima. Ariko abatekereza batyo ku munsi 
w’urubanza bazasanga barateshutse ku byo Imana yabasabaga kugira ngo bishyirireho 
urugero rwabo bwite rwerekana ikibi n’ikiza. Bazasanga ko icyo bo batahaga agaciro atari 
ko byari bimeze ku Mana. Icyo Imana ishaka kigomba kubahirizwa. Abemera kubahiriza 
rimwe mu mategeko Ye ngo kuko bitababangamiye kubikora, nyamara bakirengagiza irindi 
kubera ko kuryubahiriza bisaba kwigomwa, bigatuma batesha agaciro ukuri ndetse bakabera 
abandi urugero rubi mu gukurikiza amategeko y’Imana. Itegeko rikwiriye kutuyobora muri 
byose ni iri ngo,“Uku niko Uwiteka avuga.” {IY 16.1} 

Imico Izira Amakemwa 

Daniyeli yahuye n’ibigeragezo bikomeye abasore b’iki gihe babasha gusakirana na byo; 
nyamara yakomeje kwishingikiriza ku kuri kw’iyobokamana yigishijwe akiri umwana. Yari 
azengurutswe n’ibishuko bigamije guhungabanya imibereho y’abahindagurika bitewe 
n’amahame cyangwa ibyifuzo babogamiraho; nyamara ijambo ry’Imana rimwerekana 
nk’uwari ufite imico izira amakemwa. Daniyeli ntiyigeze yiringira imbaraga ze mu 
guhitamo igikwiriye. Amasengesho kuri we yari ingenzi. Yari yaragize Imana isoko 
y’imbaraga ze, kandi kubaha Imana kwe byakomeje kugaragarira mu byo yakoraga mu 
buzima bwe bwose. {IY 16.2} 

Daniyeli yari afite impano yo kwicisha bugufi by’ukuri. Yari umunyakuri, ushikamye, 
uwiringirwa. Yaharaniraga kubana n’abantu bose amahoro, nyamara adapfa kugondwa 
nk’igiti cy’isadara igihe cyose kubahiriza itegeko byabaga ngombwa. Yarangwaga no 
kubaha no kumvira abamufiteho ububasha igihe cyose bitabangamiye ukwizera Imana kwe; 
ariko ukubaha Imana kwe kwari gukomeye cyane ku buryo iby’Imana imusaba 
yabisumbishaga kure cyane iby’abatware b’isi. Ntiyabashaga guhindura ibitekerezo bye ngo 
yifuze icyatuma ateshuka inshingano ye. {IY 16.3} 

Imico ya Daniyeli igaragariza abatuye isi urugero rw’uko ubuntu bw’Imana bubasha 
guhindura abantu bafite kamere yahindanijwe n’cyaha. Urugero rw’imico ye 
y’intangarugero, imibereho yo kutihugiraho, bikwiriye kudufasha mu mibereho yacu. 
Dukwiriye kubikuramo imbaraga yo guhunga ibishuko, maze dushikamye, kandi mu buntu 
bwo kwicisha bugufi, tugahagararira ukuri mu bigeragezo bikomeye. {IY 16.4} 

Kwemerwa n’Imana Bifite Agaciro Kurenza Ubuzima 

Daniyeli yabashaga kubona impamvu y’urwitwazo rwatuma adohoka abitewe 
n’ibigeragezo; ariko kwemerwa n’Imana nibyo byari bifite agaciro kurenza ibyo yahabwa 
n’ubutware bwo kuri iyi si, ndetse bifite agaciro karenze n’ubuzima ubwabwo. Kubera imico 
ye myiza, yagiriye umugisha kuri Melizari, umutware wari ushinzwe abasore b’Abayuda, 
Daniyeli amusaba ko batahabwa kw’ifunguro ry’umwami cyangwa kuri vino ye. Melizari 
agira ubwoba ko aramutse yemeye iki cyifuzo, ko byazarakaza umwami maze akaba 
yishyize mu kaga. Nk’uko bigendekera benshi mur’iki gihe, yatekerezaga ko kutarya ibi 
biryo byiza ndetse na vino byari gutuma bananuka ndetse bagasa n’abarwaye badafite 
intege, ngo naho ibyokurya by’umwami byagombaga gutuma basa neza ndetse bikabaha 
imbaraga n’ubwenge. {IY 17.1} 

Daniyeli asaba ko babibagerageresha iminsi icumi — abo basore b’Abaheburayo mur’iyo 
minsi micye gusa bemererwa kurya ibyokurya byoroheje, naho bagenzi babo bakomeza 
guhabwa igaburo rivuye ku meza y’umwami. Ibyo bimaze kwemerwa, Daniyeli yumva ko 
ashubijwe neza. N’ubwo yari umusore, yari yarabonye akaga gaterwa na vino n’imibereho 
yo kudamarara ko bigira ingaruka ku mubiri n’ibitekerezo. {IY 17.2} 

Imana Yemera Umugaragu Wayo 

Nyuma y’iminsi icumi, ibyavuyemo byari bitandukanye n’ibyo Melizari yari yiteze. Uretse 
gusa neza, ariko no mu gihagararo n’ubwenge, ba bandi babashije kwirinda mu mirire yabo 
bagaragaje akarusho kuri ba bandi baryaga ibyo babonye byose. Nyuma y’iryo gerageza, 
Daniyeli na bagenzi be bemererwa gukomeza kurya igaburo ryoroheje kugeza barangije 
imyitozo yo gukora inshingano z’ibwami. {IY 17.3} 

Uwiteka yitegereje kandi ashima gukomera no kwigomwa kw’aba basore b’Abaheburayo, 
maze imigisha y’Uhoraho ibasesekazwaho. “Imana yahaye abo basore bane ubumenyi no 
gusobanukirwa ibyanditse mu bitabo no kugira ubwenge, Daniyeli we yari yarahawe no 
gusobanura inzozi n’amabonekerwa yose. (Daniyeli 1: 17). Nyuma y’imyaka itatu yo 
kwigishwa, ubwo ubushobozi bwabo n’ubumenyi byageragezwaga n’umwami, yasanze mu 
banyabwenge bose nta “wuhwanye na Daniyeli, Hananiya, Mishayeli na Azariya. Ni cyo 
cyatumye abagira abakozi be. Mu ijambo ryose ry’ubwenge no kumenya, icyo umwami 
yababazaga, yabonaga barusha abakonikoni n’abapfumu bose bari mu gihugu cye cyose 
inkubwe cumi” (umurongo wa 20). {IY 17.4} 

Kwirinda Kugira ngo Tugire Imibereho Yejejwe 

Imibereho ya Daniyeli ni urugero rukomeye rugaragaza imico yejejwe. Itanga isomo kuri 
bose, cyane cyane abakiri bato. Kumvira ibyo Imana idusaba bizanira inyungu umubiri 

n’ibitekerezo. Kugira ngo ugere ku rugero ruhanitse rw’imico mbonera no kugira ubwenge, 
ni ngobwa ko ushaka ubwenge n’imbaraga bikomoka ku Mana, no gukurikiza amabwiriza 
yo kwirinda mu mico yose y’ubuzima. Mu mibereho ya Daniyeli na bagenzi be tuhabona 
urugero rwo kunesha ibigeragezo byo gutwarwa n’irari. Bitwereka ko binyuze mu mahame 
yo kwizera Imana abasore babasha kunesha irari ry’umubiri kandi bagakomeza kuba 
abanyakuri ku byo Imana ibasaba, n’ubwo byasaba kwitanga birenze urugero. {IY 18.1} 

Ibaze iyo Daniyeri na bagenzi be baza kwifatanya n’abo bayobozi batizera Imana maze 
bakumvira itegeko ryo kurya no kunywa ibyo ab’i Babuloni bari bamenyereye? Icyo 
gikorwa kimwe gusa cyo kwirengagiza amabwiriza cyari gutuma bacika intege mu 
bitekerezo byabo ndetse no guhorana ipfunwe ry’ikibi. Kwemerera irari ry’ibyokurya byari 
kugendana no gutakaza imbaraga z’umubiri, kubura ubwenge, n’imbaraga mu bya mwuka. 
Intambwe imwe igana mu kibi ahari yagombaga kubaganisha mu bindi nkabyo, kugeza 
ubwo umurunga ubahuza n’ijuru ucika, maze bagatwarwa n’ibigeragezo. {IY 18.2} 

Imana iravuga iti, ”... Abanyubaha nzabakuza, naho abansuzugura nzabakoza isoni.” (1 
Samweli 2:30). Ubwo Daniyeli yakomeje kugira kwizera Imana kutanyeganyega, Umwuka 
w’imbaraga y’ubuhanuzi yaje kuri we. Ubwo yari ahawe n’abantu inshingano mu buyobozi, 
yigishijwe n’Imana gusoma no gusobanura ibihishwe by’ahazaza no kugeza ku bazabaho 
nyuma ye, binyuze mu bintu bigaragara ndetse n’ibyo bifitanye isano, byerekana ibintu 
bikomeye byari kuzahishurwa mu bihe biheruka by’iyi si. {IY 18.3} 

IGICE CYA 3 - KWIFATA MU BYO TURARIKIRA N’IBYO TWIFUZA 


“...Mwirinde irari muterwa na kamere yanyu rirwanya ubugingo bwanyu,” niyo mvugo 
y’intumwa Petero (1 Petero 2:11). Abenshi bafata iri somo nk’umuburo ku byerekeye irari 
ry’ubusambanyi gusa, ariko rifite ubusobanuro bwagutse biruseho. Ribuza ikintu icyo aricyo 
cyose cyagira ingaruka mbi bitewe n’irari no kwifuza. He kugira umuntu wese wiringira 
Imana wakwirengagiza ubuzima bw’umubiri, maze akibeshya ko kutirinda mu mirire atari 
icyaha, kandi ko bitabasha kugira ingaruka mu mibereho ye mu bya Mwuka. Hari isano ya 
bugufi cyane hagati y’iby’umubiri n’imibereho yo guhitamo ikibi n’icyiza. Ingeso yose 
idashyigikiye imibereho myiza y’ubuzima itesha agaciro intekerezo z’ubunyangamugayo. 
Imico mibi mu mirire n’iminywere ijyana ku gukora amakosa mu ntekerezo no mu bikorwa. 
Gutwarwa n’irari byongera imbaraga z’ubunyamaswa, zikaba arizo ziganza mu ntekerezo 
no kurenza imbaraga z’umwuka. {IY 19.1} 

Ntibishoboka ko umuntu yanezezwa n’imigisha yo kwezwa nyamara agifite kamere yo 
kwikunda ndetse n’umururumba. Benshi banihishwa no kuremererwa n’umutwaro 
w’ingaruka mbi zikomoka ku mirire n’iminywere, byonona imibereho n’ubuzima. Bananiza 
ingingo zabo zishinzwe igogora kubera kurenza urugero. Imbaraga umuntu yahawe 
kurwanya ihohoterwa ry’umubiri iratangaje, ariko umuntu akomeje kwimenyereza kurya no 
kunywa birenze urugero bituma imbaraga z’umubiri zigabanuka. Mu gushyira imbere 
gutwarwa n’irari no kwifuza bituma n’abitwa Abakristo bagenda baremara mu mikorere 
yabo, ndetse bikagabanya imbaraga z’umubiri, iz’ibitekerezo, n’iz’imico. Reka abo 
banyantege nke batekereze uko bagombye kumera iyo baza kwirinda ndetse bagashyigikira 
gahunda y’ubuzima buzira umuze aho kubwangiza. {IY 19.2} 

Ntabwo Ari Urugero Rudashoboka 

Ubwo Pawulo yandikaga ati, “Imana y’amahoro ibeze rwose,” (1 Abatesalonike 5:23), 
ntabwo yahamagariraga bene se kugambirira intego idashoboka kugerwaho; ntabwo 
yasabaga ngo bahabwe imigisha itari muri gahunda y’Imana. Yari azi neza ko 
abazatunganirizwa gusanganira Kristo mu mahoro bagomba kugira imico itunganye kandi 
iboneye. “Abarushanwa mu mikino bose bamenya kwifata ku buryo bwose. Bo babikorera 
kugira ngo begukane ikamba rishira vuba, ariko twebwe tubikorera kuzegukana ikamba 
ridashira. Ni yo mpamvu nanjye niruka ntameze nk’ukina umukino wo guterana amakofi 
ariko simpushe. Ahubwo mbabaza umubiri wanjye ngo ntazamara kwigisha abandi naho jye 
ngasigara ntemewe.” (1 Abanyakorinti 9:25-27). “Mbese ntimuzi yuko imibiri yanyu ari 
ingoro za Mwuka Muziranenge utuye muri mwe, mwahawe n’Imana? Ntimuri abanyu bwite 
ngo mwigenge, kuko mwacunguwe mutanzweho ikiguzi. Kubera iyo mpamvu rero, 
mukoreshe imibiri yanyu ibyo guhesha Imana ikuzo.” (1 Abanyakorinti 6:19-20). {IY 19.3} 

Igitambo Kizira Inenge 


Na none, intumwa Pawulo yongeye kwandikira abizera agira ati, “Nuko bene Data, 
ndabinginga kubw’imbabazi z’Imana ngo mutange imibiri yanyu, ibe ibitambo bizima byera 
bishimwa n’Imana, ari ko kuyikorera kwanyu gukwiriye.” (Abaroma 12:1). Hari amabwiriza 
yihariye yari yarahawe Abisirayeli ba kera ko nta nyamaswa ifite inenge cyangwa irwaye 
igomba gutambwa nk’igitambo giturwa Imana. Hagombaga gutoranywa ikizira inenge 
kikaba ari cyo gitambwa. Uwiteka, akoresheje umuhanuzi Malaki, yacyashye ubwoko bwe 
kubwo guteshuka kuri ayo mabwiriza. {IY 20.1} 

” ...Umwana yubaha se, n’umugaragu akubaha shebuja. None se ko ndi so, kuki 
mutanyubaha? Kandi ko ndi shobuja, kuki mutanyumvira! Nyamara murambaza muti 
‘Mbese tugusuzugura dute? Muransuzugura kuko muzana kurutambiro rwanjye ibyokurya 
bihumanye. Nyamara murambaza muti ‘Twakugize dute?’ Ni uko muvuga ko urutambiro 
rwanjye rusuzuguritse! Igihe muje kuntura itungo rihumye cyangwa ricumbagira cyangwa 
rirwaye, mbese ibyo si ukunsuzugura? Mbese itungo nk’iryo mwahangara kuritura 
umutegetsi w’igihugu cyanyu? Mbese mugize mutyo yabakirana ubwuzu akabashimira? 
Uko ni ko Uhoraho Nyiringabo abaza.”... Kandi mukinuba muti ‘Mbega agahato!’ Nuko 
amatungo yakomeretse cyangwa acumbagira cyangwa arwaye, akaba ari yo muntura! Mbese 
bene ayo mature yanyu nayakira? Uko ni ko Uhoraho Nyiringabo abaza” (Malaki 1:6-13). 
{IY 20.2} 

Nubwo ibi byabwiwe Abisirayeli ba kera, aya magambo arimo inyigisho ku bantu b’Imana 
bo muri iki gihe. Ubwo intumwa Pawulo yingingiraga bagenzi be gutanga imibiri yabo 
“nk’ibitambo bizima, byera, bishimwa n’Imana,” yari ashyizeho amahame fatizo yo kwezwa 
by’ukuri. Ntabwo ari ibyo mu magambo gusa, amarangamutima, cyangwa ubwoko 
bw’imvugo, ahubwo ni imibereho y’ubuzima, amahame ahoraho, yinjira mu buzima bwa 
buri munsi. Bibasaba ko ingeso zacu mu mirire, mu minywere, no mu myambarire ziba izo 
kurinda impagarike yacu, ubusugire bw’intekerezo zacu, n’imico yacu, kugira ngo tubashe 
kwegurira Uwiteka imibiri yacu, atari igitambo cyahumanyijwe n’ingeso mbi, ahubwo ari 
“igitambo kizima, cyera, gishimwa n’Imana.” {IY 20.3} 

Ibikabura Umubiri n’Ibiyobyabwenge 

Imiburo ya Petero yo kwirinda irari ry’umubiri ni imbuzi yahuranije ibuzanya gukoresha 
ibyo byose bikabura umubiri bikawinjizamo imbaraga zidasanzwe ndetse 
n’ibiyobyabwenge nk’icyayi, ikawa, itabi, inzoga n’indi miti ikomeye ihagarika uburibwe 
(morphine). Ibi byose bibasha gushyirwa mu gika cy’ibituma imibereho y’umuntu ikora mu 
buryo butari bwiza kandi budasanzwe. Uko ibi byimenyerezwa hakiri kare ni nako bigira 

ingaruka mbi k’ubikoresha bikageza aho bimugira imbata, ndetse bikazageza aho bigabanya 
imibereho ye mu bya Mwuka. {IY 21.1} 

Inyigisho za Bibiliya zizagira agaciro gake ku bantu bamaze kugwa ikinya mu ntekerezo 
zabo zo gushimisha irari ryabo. Ibihumbi n’ibihumbi ntibazabura ubuzima bwabo gusa, 
ahubwo bazabura n’ibyiringiro by’ijuru mbere y’uko bashoza intambara yo kurwanya irari 
ryabo ryabarenze. Umubyeyi umwe wari umaze imyaka myinshi avuga ko yejejwe, yavuze 
amagambo agira ati, “ndamutse mbwiwe guhitamo kureka inkono y’itabi cyangwa ijuru 
navuga nti, “Urabeho, wa juru we; Simbasha gusobanura uko nkunda inkono yanjye y’itabi.” 
Iki kigirwamana cyari cyarubakiwe ingoro mu mibereho ye, maze Yesu ahabwa umwanya 
ukurikiye. Nyamara uyu mubyeyi yahoraga avuga ko yihaye Uwiteka wese! {IY 21.2} 

Irari Rirwanya Ubugingo 

Aho baba bari hose, abejejwe by’ukuri bazakomeza kugaragaza imico iboneye bahagararira 
ukuri mu myifatire yabo, kandi kimwe na Daniyeli, bazabera abandi urugero rwo kwirinda 
no kwizinukwa. Irari ryose ritagira gitangira rivamo kwifuza kwangiza. Ikintu cyose 
kinyuranya n’amategeko karemano giteza imibereho yangiza ubugingo. Gutegekwa n’irari 
ry’ibyokurya bitera kugubwa nabi mu nda, kunaniza umwijima, ubwonko butwikiriwe 
n’igihu, maze bigatuma umuntu ahorana umushiha. Maze iyi mibereho yuzuye ubumuga 
ikaba ari yo yegurirwa Imana nk’igitambo, kandi nyamara idashobora kwemera intumbi ngo 
ziyibere ibitambo keretse gusa bibaye bidafite inenge! Ni inshingano yacu kuzana irari ryacu 
n’ingeso zacu byo mur’ubu buzima ngo bigengwe n’amategeko agenga ibyaremwe. Iyaba 
imibiri yacu itambwa ku gicaniro cya Kristo yagenzurwaga uko ibitambo by’Abayuda 
byagenzurwaga, ninde wakwemerwa? {IY 21.3} 

Ni buryo ki Umukristo akwiriye kurinda imico ye, ngo ibashe kurinda intekerezo ze byuzuye 
mu gukorera Kristo? Niba tugomba kwezwa, mu bugingo, umubiri, no mu mwuka, tugomba 
kubaho tugengwa n’itegeko mva juru. Umutima ntubasha kwiyegurira Imana mu gihe irari 
no kwifuza bihugiye mu kwangiza ubuzima. Abanyuranya n’amategeko ubuzima 
bushingiyeho, bagomba kubiryozwa. Ibi bituma ubushobozi bwabo buba buke mu buryo 
bwose kugeza aho batabasha kuzuza inshingano zabo kuri bangenzi babo, ndetse 
bakananirwa gusohoza inshingano Imana ibasaba. {IY 21.4} 

Ubwo nyir’icyubahiro Palmerston, ministiri w’intebe w’Ubwongereza, yasabwaga 
n’umuyobozi w’itorero wo muri Scotch ngo ashyireho umunsi wo kwigomwa kurya no 
gusenga kubw’icyorezo cya korera cyari kibugarije, yarashubije vuba na bwangu ati, 
“Musukure kandi mutere imiti mu mihanda yanyu n’amazu, mukangurire abantu isuku 
n’ubuzima bwiza mu bakene, maze murebe ko bafite ibyokurya byiza kandi bihagije ndetse 
n’imyambaro, maze mukoreshe isuku ikwiriye muri rusange, icyo gihe ntimuzakenera 

umwanya wo kwigomwa kurya no gusenga. Ndetse n’Uwiteka ntazumva amasengesho 
yanyu nimuramuka, mudashyize izi ngamba mu bikorwa.” {IY 22.1} 

Pawulo aravuga ati, ” ...Bityo rero nimucyo twiyeze, twivaneho ikintu cyose gishobora 
kuduhumanya imibiri cyangwa imitima, twihatire kuba abaziranenge no gutinya Imana.” (2 
Abanyakorinti 7:1). Aduha ingero zadukomeza zerekana umudendezo w’abejejwe by’ukuri: 
” Ubu rero abari muri Kristo Yesu nta teka bacirwa, kuko batagengwa n’irari ry’umubiri 
ahubwo bagengwa na Mwuka.” (Abanyaroma 8:1). Yihanangiriza Abanyagalati agira ati, 
“Reka mbabwire: nimureke Mwuka w’Imana abayobore, bityo ntimuzaba mugikora ibyo 
kamere yanyu irarikira”. (Abanyagalati 5:16). Avuga bimwe mu byo umubiri urarikira — 
gusenga ibigirwamana,... ubusinzi,... n’ibindi nk’ibyo” (imirongo 20, 21). Amaze kuvuga 
imbuto za Mwuka, zirimo kumenya kwifata, yongeraho ko ” Aba Kristo Yesu babambye 
kamere yabo ku musaraba, hamwe n’ingeso mbi zayo n’irari ryayo. (umurongo wa 24). {IY 
22 . 2 } 

Itabi 

Yakobo avuga ko ubwenge buturuka mu ijuru “icyambere buraboneye.” (Yakobo 3:17). Iyo 
aza kubona bene se bakoresha itabi, ese ntiyari kubacyaha kubera iyo mico agira ati ubwenge 
nk’ubwo ntibuturuka mu ijuru, ahubwo ni ‘ubw’isi na kamere y’umuntu ndetse na Satani’ 
(umurongo 15)? Muri iki gihe cy’umucyo wa Gikristo, ni kangahe iminwa ivuga izina 
ry’agaciro rya Kristo yanduzwa n’amacandwe ndetse n’umwotsi wuzuye umunuko? Mu 
by’ukuri umuntu wanezezwa n’ibyo byanduye na we aba ahumanye. Nk’uko nagiye mbona 
abavuga ko banejejwe n’imigisha yo kwezwa, nyamara bagakomeza kuba imbata z’itabi, 
bahumanya ibibakikije, naratekereje nti, Ijuru ryamera rite riramutse ririmo abanywi b’itabi? 
Ijambo ry’Imana ribivuga ryeruye ngo, “Ariko nta gihumanya kizinjira muri uwo murwa” 
(Ibyahishuwe 21:27). Byashoboka bite ko abo bimenyereje izo ngeso mbi babona umwanya 
mw’ijuru? {IY 22.3} 

Abantu bavuga ko ari ab’Imana batamba imibiri yabo ku gicaniro cya Satani bakoserezaho 
imibavu y’itabi bayitura uwo mutware w’umwijima. Ese aya magambo urumva akakaye? 
Ni iby’ukuri, icyo gitambo gihabwa izo mana. Nk’uko Imana itunganye kandi yera, kandi 
itabasha kwemera igihumanya cyose mu mico yayo, ntabwo izemera iki gitambo cy’agaciro, 
cyanduye, kandi kitera; twakwanzura tuvuga ko Satani ari we bihesha ishema. {IY 22.4} 

Yesu yapfiriye kugira ngo abohore umuntu ku ngoyi ya Satani. Yaje kutubohoresha 
igitambo cy’amaraso ye. Umuntu wamaze kuba igikoresha cya Yesu Kristo, kandi wemera 
ko umubiri we ari urusengero rwa Mwuka Wera, ntabwo azagirwa imbata y’imico iteye 
akaga nko gukoresha itabi. Imbaraga ze ziri muri Kristo, We wamuguze igiciro cy’amaraso 
Ye. Ibyo atunze byose ni iby’Uwiteka. None se yahangara ate kuvuga ko nta rubanza afite 

nyamara akoresha uwo mutungo w’Uwiteka yamubikije mu guhaza irari rye ridafite 
ishingiro? {IY 23.1} 

Umubare utagira uko ungana wangizwa buri mwaka kubw’iryo rari, nyamara hari benshi 
barimbuka kubwo kubura ijambo ry’ubugingo. Abiyita Abakristo biba Imana icya cumi 
n’amaturo, nyamara barimo batambira ku gitambiro kirimbuzi cy’irari, mu gukoresha itabi, 
birenze uko batanga mu kugoboka abakene cyangwa batanga ibikenewe mu murimo 
w’Imana. Abejejwe by’ukuri bazanesha ingeso mbi zose zishingiye kw’irari. Maze ubwo 
nibwo imiyoboro yose y’ubutunzi bwabo bazayerekeza mu bubiko bw’Uwiteka, kandi 
Abakristo ni bo bakwiye gufata iya mbere mu kutihugiraho, kwitanga, no kwirinda. Maze 
nibwo bazabaumucyo w’isi. {IY 23.2} 

Icyayi n’Ikawa 

Icyayi n’ikawa, kimwe n’itabi, bifite icyo byangiza ku mikorere y’ubuzima. Icyayi kirimo 
ubumara. Nubwo buri ku rugero ruto, ariko ingaruka zabwo ni kimwe n’iz’inzoga z’inkazi. 
Ikawa ifite uburyo isa n’itera igihu ku bwonko maze imbaraga zikagwa ikinya. Ntabwo ifite 
imbaraga nk’iz’itabi, ariko ingaruka ni zimwe. Impaka zagibwa kw’itabi ni zimwe 
n’iz’icyayi ndetse n’ikawa. {IY 23.3} 

Igihe abafite akamenyero ko gukoresha icyayi, ikawa, itabi, urumogi, cyangwa inzoga 
z’inkazi babujijwe ibyo bamenyereye, bumva bidashoboka ko bagira ubushake n’ishyaka 
ryo kuramya Imana. Ubuntu mvajuru busa n’aho nta mbaraga bufite yo gushishikaza 
cyangwa guhindura amasengesho n’ubuhamya byabo ngo bibe ibiyobowe na Mwuka Wera. 
Abo biyita ko ari Abakristo bagomba kumenya inkomoko y’umunezero wabo. Ese ni 
ukomoka mu ijuru, cyangwa ni uwa hano ku isi? {IY 23.4} 

Ku bakoresha ibi bikabura umubiri (byongerera umubiri imbaraga zidasanzwe), buri kintu 
gisa n’aho nta buryohe hatabonetse ibi yimenyereje. Ibi byica imibereho karemano 
y’umubiri n’intekerezo bigatuma umuntu agira ubushobozi bucye bwo kuyoborwa na 
Mwuka Wera. Aho ibi yamenyereje umubiri bitabonetse, uwo muntu agira inyota y’umubiri 
ndetse n’ibitekerezo, bitari ibyo gukiranuka, bitari ibyo kwera, bitari ibyo gusabana 
n’Imana, ahubwo iyo nyota ikaba iy’ibyo bigirwamana yimenyereje. Mu kwimenyereza 
ibyangiza umubiri, abiyita Abakristo buri munsi bagabanya imbaraga zabo, bigatuma 
batabasha guhesha Imana icyubahiro. {IY 23.5} 

IGICE CYA 4 - ITANURA RY’UMURIRO 


Muri uwo mwaka Daniyeli na bagenzi be batangiye inshingano bahawe n’umwami w’i 
Babuloni, habaye ibikorwa byinshi byagerageje ubunyangamugayo bw’aba basore 
b’Abaheburayo, ariko bagaragaza imbere y’ubu bwoko butubaha Imana, imbaraga no 
kwizerwa kw’Imana ya Isirayeli. {IY 25.1} 

Ubwo Umwami yari afite amatsiko yo kumenya iby’ahazaza, yarose inzozi zitangaje, kandi 
zimutera ubwoba cyane, “ntiyabasha gusinzira” (Daniyeli 2:1). Nubwo izi nzozi 
zamuhagaritse umutima, ntiyabashaga kuzibuka. Nuko umwami ahamagaza abanyabugenge 
n’abapfumu, mu kubasezeranira ubutunzi bwinshi ndetse n’icyubahiro abategeka 
kumubwira izo nzozi n’ubusobanuro bwazo. Maze baravuga bati, “Twebwe abagaragu bawe 
tubwire inzozi warose maze tuzigusobanurire” (umurongo wa 4). {IY 25.2} 

Umwami yari azi ko niba babasha kumubwira ubusobanuro, babasha no kumubwira izo 
nzozi. Imana mu bubasha bwayo, ni Yo yari yamweretse izo nzozi ariko ntiyatuma yibuka 
uko zari zimeze, ariko akomeza kumva zimuteye ubwoba, kugira ngo bishyire ahagaragara 
kwishushanya kw’abanyabwenge b’i Babuloni. Umwami ararakara cyane, ndetse ababwira 
ko bose bagomba kwicwa nyuma y’igihe runaka, nibatabasha gusobanura iby’izo nzozi. 
Daniyeli na bagenzi be bagombaga kwicanwa n’abo bahanuzi b’ibinyoma; ariko asa 
n’uwigerezaho, Daniyeli yiyemeza kujya imbere y’umwami, asaba ko yahabwa igihe ngo 
abashe kwerekana inzozi ndetse n’ubusobanuro bwazo. {IY 25.3} 

Umwami amwemerera icyo asabye; maze Daniyeli ahamagaza bagenzi be, maze bose 
bashyira ikibazo imbere y’Imana, basaba ubwenge bukomoka kw’isoko y’umucyo no 
kumenya. N’ubwo bari mu ngoro y’umwami, bugarijwe n’ibigeragezo, ntibigeze bibagirwa 
inshingano bafite ku Mana. Bizeraga badashidikanya ko Imana ariyo yabashyize aho bari 
bari; kandi ko bakora umurimo wayo, buzuza inshingano mu murimo bashinzwe mu kuri. 
Bari bafite kwiringira Imana. Ni Yo basabye imbaraga igihe bari bageze mu kaga, kandi 
nk’uko byari bisanzwe, yababereye umufasha utarigeze abatererana. {IY 25.4} 

Ibihishwe Bihishurwa 

Abagaragu b’Uwiteka ntabwo bamutakambiriye ubusa. Bari baramuhesheje icyubahiro, 
maze mw’isaha y’ibigeragezo, na We abahesha icyubahiro. Ibyari bihishwe bihishurirwa 
Daniyeli, maze asaba kongera kubonana n’Umwami. {IY 25.5} 

Umunyagano w’Umuyuda ahagarara imbere y’umutware w’ubwami bukomeye bwigeze 
bubaho munsi y’izuba. Umwami yari yataye umutwe kabone n’ubwo yari atunze 
iby’umurengera ndetse afite n’icyubahiro cyinshi, ariko umusore w’umunyagano yari afite 
amahoro anezerewe mu Mana. Mu mateka ya Daniyeli, iki nicyo cyari igihe yari agiye 

guhabwa isumbwe, kumenyekana, no kugaragaza ubwenge bwe burenze ubw’abandi. Ariko 
mu magambo ye, yatangiye yerekana ko ntacyo aricyo, ahubwo Imana ye ari Yo ashyira 
hejuru avuga ko ari Yo soko y’ubwenge: {IY 25.6} 

“Nyagasani amayobera wifuza kumenya nta munyabwenge cyangwa umupfumu, cyangwa 
umunyabugenge, cyangwa uzi kuragura ushobora kuyakubwira. Nyamara nyagasani, hari 
Imana yo mu ijuru isobanura amayobera, ni yo yakumenyesheje ibizaba mu gihe kizaza” 
(Daniyeli 2:27,28). Umwami atega amatwi yumva za nzozi zisobanurwa ingingo ku yindi; 
maze ubusobanuro bwazo bwose bumaze gutangwa neza, yumva ko akwiye kwemera ko ari 
uguhishurirwa kuvuye k’Uwiteka. {IY 26.1} 

Ukuri kutanyuze iruhande gukubiye muri izi nzozi kwatumye umwami atekereza cyane, 
maze mu kwicisha bugufi no kwiyoroshya, yikubita hasi aramya agira ati, “Mu by’ukuri 
Imana yanyu ni yo Mana irusha izindi zose gukomera, ni yo itegeka abami kandi igahishura 
amayobera!” (umurongo 47). {IY 26.2} 

Igishushanyo cy’Izahabu 

Umucyo ukomoka mu ijuru wari umaze kumurikira umwami Nebukadinezari, maze mu gihe 
gito agaragaza umutima wo kubaha Imana. Imyaka mike yo gutera imbere ituma yishyira 
hejuru mu mutima we, maze yibagirwa uko yari yasobanukiwe n’Imana Ihoraho. Yongera 
gusubira mu gusenga ibigirwamana noneho ashyizeho umwete. {IY 26.3} 

Ahereye ku butunzi bw’ibyo yanyaze ku rugamba, yacuze igishushanyo cy’izahabu gisa 
n’icyo yari yabonye mu nzozi, agishinga mu kibaya cya Dura, maze ategeka abatware bose 
n’abantu bose kukiramya, bitaba ibyo bakicwa. Iki gishushanyo cyari gifite uburebure bwa 
metero mirongo itatu n’ubugari bwa metero eshatu, maze kigaragara nk’igifite ubwiza 
buhebuje imbere y’aba bantu basenga ibigirwamana. Maze hatangwa itegeko rihamagarira 
abatware bose b’umwami ngo baze mu munsi wo kwerekana icyo gishushanyo, maze 
nibumva ijwi ry’ihembe n’imyironge n’ibintu by’ubwoko bwose bivuga, bikubite hasi 
bakiramye. Haramutse hagize ugomera iri tegeko, yagombaga guhita ajugunywa mw’itanura 
rigurumana. {IY 26.4} 

Uwo munsi uragera, abantu bose baraterana, maze ijambo rigera ku mwami ko ba basore 
batatu b’Abaheburayo yari yarahaye gutegeka i Babuloni banze kuramya cya gishushanyo. 
Aba ni ba basore batatu bagenzi ba Daniyeli, abo umwami yari yarise Shadaraki, Meshaki 
na Abedinego. Yuzuye uburakari, Umwami abatumaho ngo baze aho ari, abereka itanura 
rigurumana, ababwira ko ari cyo gihano bari buhabwe baramutse banze kumvira itegeko 
rye. {IY 26.5} 

Uko gukangata k’umwami kwabaye uk’ubusa. Ntabwo yabashaga guhindura izi 
nyangamugayo ngo batezuke ku mugambi wabo wo kubaha Umutware w’isi yose. Bari 
barigishijwe mu mateka ya basekuruza ko kugomera Imana ari umugayo, akaga, ndetse 
birimo ingorane; kandi bazi ko kubaha Imana atari inkomoko y’ubwenge gusa, ahubwo ko 
ari n’urufatiro rw’imigisha y’ukuri. Bitegereza itanura rigurumana batuje n’iryo teraniro 
ry’abasenga ibigirwamana. Bizeye Imana, kandi ntizabatererana. Igisubizo cyabo kirangwa 
no kubaha umwami, nyamara bamubwira bamaramaje bati: “Nyagasani umenye ko 
tutazasenga imana zawe kandi ko tutazaramya ishusho y’izahabu wahagaritse” (Daniyeli 
3:18). {IY 27.1} 

Uwo mwami w’umwibone yari ashagawe n’abatware be, hamwe n’abagaba b’ingabo 
banesheje amahanga; n’abantu bose bamwogeza ko afite ubwenge nk’ubw’imana zabo. 
Hagati y’urwo rusaku hari hahagaze abasore batatu b’Abaheburayo, bakomeje kwinangira 
kutumvira itegeko ry’umwami. Bubahirizaga amategeko y’i Babuloni igihe yabaga 
atagongana n’ay’Imana, ariko ntibabashaga gutandukira intambwe ingana n’agasatsi ko ku 
mutwe ngo bateshuke ku nshingano y’Umuremyi wabo. {IY 27.2} 

Uburakari bw’umwami bwari butagifite igaruriro. Mu mbaraga ze zihebuje n’icyubaro, 
kugira ngo asuzugurwe n’abahagarariye ubwoko busuzuguritse bw’abanyagano, cyari 
nk’igitutsi atabasha kwihanganira. Maze itanura ryenyegezwa karindwi kurusha uko 
ryakaga mbere, maze bajugunyamo ba basore b’Abaheburayo b’abanyagano. Ibirimi 
by’umuriro byari bikaze cyane, ku buryo abajugunye mo abo basore byabatwitse bikabica. 
{IY 27.3} 

Imbere y’Isumbabyose 

Ako kanya mu maso h’umwami hagaragaza ubwoba bwinshi. Amaso ye yari ayahanze 
umuriro ugurumana, maze ahindukirira abatware be, arababwira ati, ” Mbese ntitwajugunye 
mu muriro abagabo batatu baboshye?” (umurongo wa 24). Baramusubiza bati ‘Ni byo 
nyagasani.’ Nuko umwami aravuga ati, “Nyamara ndabona abagabo bane bataboshye 
bagenda mu muriro rwagati kandi ntacyo wabatwaye! Uwa kane arasa n’umwana w’Imana.” 
(umurongo 25). {IY 27.4} 

Iyo Kristo yiyeretse abana b’abantu, imbaraga itagaragara ivugana n’ubugingo bwabo. 
Bumva ko bari imbere y’Isumbabyose. Imbere y’ubutware bwe, abami n’abakomeye 
bahinda umushyitsi, kandi bakabona ko Imana ihoraho isumba imbaraga zose zo kwisi. {IY 
27.5} 

Afite isoni n’ikimwaro, umwami aravuga ati, “... Bagaragu b’Imana Isumbabyose mwe, 
nimusohoke muze hano.” (umurongo 26). Baramwumvira, biyerekana imbere y’iteraniro 

ntacyo babaye, nta n’umwotsi unuka ku myambaro yabo. Iki gitangaza cyagize ingaruka 
ikomeye mu bitekerezo by’abantu. Cya gishushanyo gikomeye cy’izahabu, cyari 
cyarashinzwe mu cyubahiro, kiribagirana. Umwami atanga itegeko yuko umuntu wese 
uzavuga nabi Imana y’aba bagabo azicwa, “kuko nta yindi Mana ishobora gukiza nka Yo.” 
(umurongo 29). {IY 27.6} 

Ubunyangamugayo Budahindagurika n’Ubugingo Bwejejwe 

Aba basore batatu b’Abaheburayo bari bafite imibereho yejejwe by’ukuri. Imico 
y’Umukristo nyakuri ntibura gushyira ku munzani ingaruka. Ntabwo bigombera kubaza 
ngo, ‘Ese abantu bazantekereza bate ndamutse nkoze ibi?’ Cyangwa, ‘Ni buryo ki 
byahungabanya gukomera kwange mu b’isi ndamutse nkoze biriya?’ Mu bushishozi 
bukomeye, abana b’Imana bifuza kumenya icyo yifuza ko bakora, kugira ngo ibikorwa 
byabo biyiheshe icyubahiro. Uwiteka yashyizeho uburyo imitima n’ubuzima 
bw’abamukurikira bayoborwa n’ubuntu mvajuru, ngo babashe kuba urumuri n’itabaza 
rimurikira isi. {IY 28.1} 

Izi nyangamugayo z’Abaheburayo zari zifite ubushobozi karemano, bari baragize amahirwe 
yo kwigira mu mashuri ahanitse mu by’umuco, kandi ubu bari mu myanya y’icyubahiro; 
ariko ibi byose ntibyatumye bibagirwa Imana. Ububasha bwabo bwakoresherejwe guhesha 
Imana icyubahiro. Mu bunyanga mugayo bwabo budahindagurika, bagaragaje uko bashima 
iyabahamagaye ikabavana mu mwijima ikabashyira mu mucyo w’itangaza. Mur’uko 
kurokorwa kw’igitangaza, imbere y’imbaga y’abantu, hagaragariye imbaraga y’Imana. 
Yesu yari iruhande rwabo mw’itanura ry’umuriro, icyubahiro Cye cyemeje umwami w’i 
Babuloni wishyira hejuru ko uwo nta wundi ko ari Umwana w’Imana. Umucyo mvajuru 
wakomeje kurabagirana kuri Daniyeli na bagenzi be, kugeza ubwo abo bakorana bamenye 
kwizera kwabatandukanyaga n’abandi, ndetse kugatuma imico yabo iba intanga rugero. Mu 
kurokora abagaragu bayo biringirwa, Uwiteka yahamije ko azahorana n’abarengana kandi 
ko azanesha imbaraga zose z’ab’isi zishaka kuribata ubuyobozi bw’Imana yo mw’ijuru. {IY 
28.2} 

Isomo ku Batentebutse 

Mbega isomo hano ryahawe abacitse intege, abashidikanya, n’abanyabwoba mu murimo 
w’Imana! Mbega uko biteye imbaraga ku batabasha guteshurwa ku nshingano kubera 
ibigeragezo! Aba bantu bizerwa, badahungabanywa n’imiraba bagaragaza kwezwa nyako, 
nyamara ntibiyumvamo ko bakomeye. Ubwinshi bw’ibyiza bibasha gukorwa n’Abakristo 
bafite umurava ntibibasha kugereranywa kugeza ubwo iby’ubuzima bizashyirwa 
ahagaragara, ubwo intebe z’imanza zizashingwa maze ibitabo bikabumburwa. {IY 28.3} 

Kristo agaragaza ubushake bwe muri iri tsinda ry’abantu; Ntaterwa isoni no kubita 
abavandimwe be. Hakwiye kugaragara amagana ahaboneka umwe gusa muri twe, bari ku 
ruhande rw’Imana, barangwa n’imibereho ihamanya n’ubushake bwayo, ngo babashe 
kurabagirana no kuba imuri zaka, bejejwe, b’abaziranenge, mu bugingo, umubiri, no mu 
mwuka. {IY 28.4} 

Intambara iracyakomeje hagati y’abana b’umucyo n’abana b’umwijima. Abitwa izina rya 
Kristo bagomba kwiyambura imibereho ica intege umuhati wabo, ahubwo bagashishikazwa 
no gusohoza inshingano zabo. Abakora batyo basezeranirwa ko imbaraga y’Imana 
izahishurirwa muri bo. Umwana w’Imana, Umucunguzi w’isi, azagaragarira mu magambo 
yabo, n’imirimo yabo, maze izina ry’Imana rihabwe icyubahiro. {IY 29.1} 

Nk’uko byari bimeze mu minsi ya Shadaraki, Meshaki, na Abedinego, ni nako mu minsi 
y’imperuka Uwiteka azakorera mu buryo bukomeye abahagararira ukuri badatezuka. 
Uwabanye n’Abaheburayo mu itanura ry’umuriro azabana n’abamwiringira aho bazaba 
hose. Kubana na We bizabakomeza kandi bibarinde. Hagati mu bigeragezo — ibigeragezo 
bisa n’aho bitigeze kubaho — intore Ze zizahagarara zishikamye. Satani n’ingabo ze uko 
zangana kose ntizibasha kunesha umunyantege nke wo mu bakiranutsi b’Imana. 
Abamalayika bafite imbaraga zihebuje bazabarinda, kandi ku bwabo Yehova azigaragaza 
“nk’Imana isumba imana zose,” ishobora gukiza bihebuje abashyize kwizera kwabo muri 
We. Prophets and Kings, p. 513. {IY 29.2} 

IGICE CYA 5 - DANIYELI MU RWOBO RW’INTARE 


Igihe umwami Dariyusi yigaruriraga ingoma y’i Babuloni, yahise atangira guhindura 
imitegekere yayo. Dariyusi “yiyemeza gushyiraho abategetsi ijana na makumyabiri...; 
ashyiraho n’abayobozi batatu; barimo na Daniyeli” (Daniyeli 6:1, 2). Kandi “Daniyeli 
yarushaga cyane abandi bayobozi n’abategetsi ubwenge, ku buryo umwami yari afite 
umugambi wo kumwegurira ubutegetsi bw’ubwami bwe bwose. (Umurongo wa 3). 
Icyubahiro cyahawe Daniyeli cyateye ishyari abatware bo muri ubwo bwami. Kubera ibyo 
abo bayobozi n’abategetsi bashakisha impamvu yose baheraho ngo bamurega. “Ariko 
bamuburaho ikosa n’icyaha kuko yari inyangamugayo. Nta burangare cyangwa ubuhemu 
bamubonyeho.” (umurongo wa 4). (IY 30.1} 

Mbega isomo tubona aha rireba Abakristo bose. Amaso yuzuye ishyari yose yari ahanzwe 
kuri Daniyeli umunsi ku wundi; bamuhanze amaso yuzuye urwango; nyamara nta na kimwe 
mu bikorwa bye babashaga kwerekana nk’ikosa. Kandi ntiyigeze yirata ko ari uwera, 
ahubwo yakoze ikiruseho kuba cyiza — yabayeho imibereho ikiranuka kandi yiyeguriye 
Imana. {IY 30.2} 

Uko gukiranuka kw’imico ya Daniyeli kwarushagaho kugaragara, niko abanzi be 
barushagaho kumwanga. Basaga n’abuzuye ibisazi, kuko ntacyo babashaga kumurega 
gishingiye ku mico ye cyangwa gishingiye no ku kutubahiriza inshingano ze. “Maze aba 
bagabo baravuga bati, “Nta kosa twabona ryo kurega Daniyeli, keretse dushakiye ikirego ku 
byerekeye amategeko y’Imana ye.” (Umurongo wa 5). Daniyeli yasengaga Imana yo 
mw’ijuru gatatu ku munsi. Iki ni cyo kirego cyonyine babashaga kumurega. {IY 30.3} 

Hacurwa noneho umugambi ubasha kumuhitana. Abanzi be bateranira i bwami basaba 
umwami ngo ashyireho itegeko yuko nta muntu n’umwe ugomba gusaba ikintu cyose Imana 
cyangwa undi muntu, keretse umwami Dariyusi, kumara iminsi mirongo itatu, ngo kandi 
uzanyuranya n’iryo tegeko, azahanishwe kujugunywa mu rwobo rw’Intare. Umwami ntiyari 
azi urwango aba bagabo bafitiye Daniyeli, ndetse ntiyanigeze atekereza ko iri tegeko ari we 
rigamije kugirira nabi. Kubwo gushimagiza umwami, bamwijeje ko bizamuhesha 
icyubahiro naramuka yemeje iryo tegeko. Bavuye imbere y’umwami mu maso yabo 
hagaragaza ukumwenyura guturuka ku kunesha kwa Satani, banejejwe n’umutego bateze 
umugaragu w’Imana. {IY 30.4} 

Icyitegererezo cy’Ubushizi bw’Amanga no Kwizerwa 

Umwami yemeza rya tegeko. Daniyeli amenya impamvu abanzi be bashaka kumuhirika. 
Ariko ntibyatumye ahindura gahunda ye n’umunsi n’umwe. Yakomeje gukora inshingano 
ze atuje nk’uko bisanwe, kandi kw’isaha yo gusenga akajya mu cyumba cye, amadirishya 

ye akinguye yerekeye i Yerusalemu, akerekeza amasengesho ye ku Mana yo mw’ijuru. 
Ibikorwa bye byavugaga ku mugaragaro nta bwoba ko nta mbaraga zo ku isi zifite ububasha 
bwo guhagarara hagati ye n’Imana ye ngo zimutegeke uwo agomba cyangwa atagomba 
gusenga. Intwari idatezuka! Ihagaze imbere y’isi n’uyu munsi irangwa no gushimwa 
nk’Umukristo ushize amanga kandi wizerwa. Umutima we wose awerekeza ku Mana, 
kabone nubwo yaba azi ko urupfu ari cyo gihano kimutegereje kubwo gusenga kwe. {IY 
30.5} 

Abanzi be bakomeza kumugenza umunsi wose. Gatatu kose yinjira mu cyumba cye, kandi 
inshuro eshatu zose bumva ijwi rye atakambira Uhoraho. Bukeye babwira umwami yuko 
Daniyeli, umwe mu banyagano b’Abayuda, yanze kumvira itegeko rye. Umwami yumvise 
aya magambo, amaso ye arahweza abona umutego watezwe. Aterwa agahinda cyane kuba 
yaremeje iri tegeko, abunza imitima kugeza nimugoroba ashaka uko Daniyeli yakira. Ariko 
abahanuzi b’inshuti za ba banzi ba Daniyeli bari babiketse, maze baza imbere y’Umwami 
n’aya magambo ngo: “Nyagasani, uzirikane ko ukurikije amategeko y’Abamedi 
n’Abaperesi, nta tegeko cyangwa iteka ryatangajwe n’umwami rishobora gukuka.” 
(umurongo 16). {IY 31.1} 

“Nuko umwami ategeka ko bazana Daniyeli bakamujugunya mu rwobo rw’intare. Umwami 
aramubwira ati, ‘Imana yawe usenga buri gihe igukize.’ ” (umurongo wa 17). Bazana ibuye 
barikingisha urwobo, umwami ashyiraho ikashe ye bwite n’iz’ibikomangoma bye kugira 
ngo hatagira uhindura ibitegetswe kuri Daniyeli. ” Maze Umwami ajya mu ngoro ye arara 
atariye, yirinda ibimushimisha kandi ntiyabasha gusinzira.” (umurongo wa 18). {IY 31.2} 

“Imana Yanjye Yohereje Malayika Wayo” 

Mu gitondo kare kare umwami azindukira kuri rwa rwobo rw’intare, arataka ati, “Yewe 
Daniyeli mugaragu w’Imana nzima we, mbese Imana ukorera buri gihe yashoboye kugukiza 
intare? ” (umurongo 20). Ijwi ry’umuhanuzi ryumvikana risubiza riti, ” Nyagasani, 
uragahoraho! Imana yanjye yohereje umumarayika wayo, abumba iminwa y’intare ntizagira 
icyo zintwara. Imana yasanze ndi umwere, kandi nawe nyagasani nta cyo nagucumuyeho.” 
{IY 31.3} 

“Nuko umwami aranezerwa cyane, ategeka kuzamura Daniyeli bakamuvana mu rwobo. 
Ntihagira igikomere bamusangana kubera ko yari yiringiye Imana ye.” (Imirongo 22,23). 
Uko niko umugaragu w’Imana yakijijwe. Imigambi abanzi be bari bamugiriye ahubwo baba 
ari bo igaruka. Kw’itegeko ry’umwami bajugunywa murwobo, ako kanya batanyaguzwa 
n’inyamaswa z’inkazi. {IY 31.4} 

IGICE CYA 6 - AMASENGESHO YA DANIYELI 


Ubwo iherezo ry’igihe cy’ubunyage cy’imyaka mirongo irindwi ryari ryegereje, ibitekerezo 
bya Daniyeli byacukumbuye cyane ubuhanuzi bwa Yeremiya. Yabonye ko igihe kiri hafi 
ubwo Imana yari igiye guha ubwoko bwayo andi mahirwe; hamwe no kwiyiriza ubusa, no 
kwicisha bugufi no gusenga, yinginga Imana yo mw’ijuru kubw’Abisirayeli, muri aya 
magambo: “Nyagasani Mana, wowe ukomeye kandi ufite igitinyiro, ukomeza Isezerano 
ryawe ukagirira neza abagukunda bagakurikiza amabwiriza yawe. Nyamara twakoze ibyaha 
tugucumuraho, twagize nabi turakugomera, twateshutse amabwiriza yawe ntitwakurikiza 
n’ibyemezo wafashe. Watumye abagaragu bawe b’abahanuzi ku bami bacu no ku bategetsi 
bacu no kuri ba sogokuruza, ndetse no ku baturage bose bo mu gihugu, ariko twabimye 
amatwi.” (Daniyeli 9:4-6). {IY 32.1} 

Daniyeli ntagaragaza gukiranuka kwe bwite imbere Imana. Aho kuvuga ko ari imbonera 
n’umuziranenge, uyu muhanuzi wubahwa yicishije bugufi yishyira hamwe n’abandi 
Bisirayeli nk’abacumuye. Ubwenge Imana yari yaramuhaye bwari burenze kure ubwenge 
bw’abakomeye bo muri iyi si, nk’uko umucyo w’izuba umurikira mu kirere ku manywa 
y’ihangu ugatwikira uw’inyenyeri. Tekereza iri sengesho ryavuye mu kanwa k’uwemewe 
n’ijuru. Mu kwicisha bugufi, mu marira atagira imbereka ku mutima, yinginga Imana kubwe 
no kubw’ubwoko bwe. Ashyira ubugingo bwe imbere y’Imana, yatura kudakiranuka kwe, 
kandi agaragaza gukomera n’ubushobozi bw’Ubuhoraho. {IY 32.2} 

Gukomeza Umurava n’Ubwitange 

Mbega umurava n’ubwitange byaranze amasengesho ye! Ukuboko kwe kwizera 
kwazamuriwe gusingira amasezerano adakuka y’Isumbabyose. Ubugingo bwe bukirana 
n’agahinda. Maze abona igihamya ko gusenga kwe kumviswe. Yizera ko intsinzi ari iye. 
Iyaba natwe nk’abantu twabashaga gusenga nk’uko Daniyeli yasenze, tugakirana 
n’ibigeragezo nk’uko yakiranye na byo, twicisha bugufi imbere y’Imana, twagombye 
kubona ibisubizo by’amasengesho yacu nk’uko byagendekeye Daniyeli. Umva uko 
yashyikirije ikirego cye mu rukiko rwo mu ijuru: {IY 32.3} 

“Mana yanjye, tega amatwi wumve! Ngaho reba akaga twagize n’ak’umurwa wakweguriwe. 
Turagutakambira tutishingikirije ubutungane bwacu, ahubwo twishingikirije impuhwe zawe 
nyinshi. Nyagasani, utwumve! Nyagasani, utubabarire! Nyagasani, utwiteho ugire icyo 
ukora udatindiganyije! Bikore kubera ko uri Imana yacu natwe tukaba ubwoko bwawe, no 
kubera umurwa wawe wakweguriwe.” (imirongo 18, 19). {IY 32.4} 

Umugaragu w’Imana yasabaga ko imigisha iva mu ijuru imanukira ubwoko bw’Imana no 
gusobanukirwa ubushake mvajuru. Umutwaro wari ku mutima we wari uwa Isirayeli, kubera 

ko batari bashikamye, mu gukomeza amategeko y’Imana. Asobanukirwa ko ibyago byose 
byababayeho byatewe n’ingaruka zo kwirengagiza amategeko yera. Aravuga ati, ” Twakoze 
ibyaha tugucumuraho . . . Erega kubera ibyaha byacu n’ibicumuro bya ba sogokuruza, 
Yeruzalemu n’ubwoko bwawe dusuzugurwa n’amahanga adukikije!” (imirongo 15, 16). 
Abayuda bari baratakaje icyubahiro cyabo, n’imico yera y’Imana nk’ubwoko 
bwatoranyijwe. “Mana yacu, umva amasengesho yanjye n’icyo ngusaba. Girira ko uri 
Nyagasani, usanishe Ingoro yawe yasenyutse.” (umurongo 17). Umutima wa Daniyeli 
wibukana agahinda ingoro y’Imana yagizwe amatongo. Yari azi ko gukomera kwayo 
kubasha gusanwa gusa Abisirayeli babashije kwicuza ibicumuro byo kugomera amategeko 
y’Imana, bakicisha bugufi, bagakiranuka, kandi bakumvira. {IY 33.1} 

Intumwa Mvajuru 

Uko amasengesho ya Daniyeli akomeza kujya mbere, malayika Gaburiyeli amanuka ava mu 
bikari byo mu ijuru kumubwira ko gusenga kwe kwashubijwe. Uyu malayika ukomeye 
azanwa no kumwungura ubwenge no kumenya — ngo abashe gusobanukirwa ibitangaza 
byendaga kuba mu gihe kiri imbere. Nuko, ubwo yari ashishikajwe no kumenya no 
gusobanukirwa ukuri, Daniyeli agirana ikiganiro n’intumwa ivuye mu ijuru. {IY 33.2} 

Nk’igisubizo cyo kwinginga kwe, Daniyeli ntiyahawe gusa umucyo n’ukuri we n’ubwoko 
bwe bari bakeneye, ahubwo yahishuriwe ibikomeye byo mu bihe bizaza, ndetse kugeza ku 
kugaruka k’Umucunguzi w’isi. Abiyita ko ari abaziranenge, nyamara badafite umurava wo 
gusuzuma Ibyanditswe Byera cyangwa ngo bakirane n’Imana mu masengesho ngo babashe 
gusobanukirwa n’ukuri kwa Bibiliya, ntibazi neza kwezwa by’ukuri icyo ari cyo. {IY 33.3} 

Daniyeli yavuganye n’Imana. Yakinguriwe ijuru. Ariko icyubahiro yahawe ni cyo cyatumye 
yicisha bugufi arushaho kwifuza gusobanukirwa. Abemera ijambo ry’Imana n’umutima 
wabo bazagira inzara n’inyota yo kumenya ubushake bwayo. Imana ni Yo soko y’ukuri. 
Imurikira intekerezo ziri mu mwijima igaha umuntu imbaraga y’ubwenge yo kwakira no 
gusobanukirwa ukuri Imana yahishuye. {IY 33.4} 

Gushaka Ubwenge Buva ku Mana 

Dushingiye ku bimaze gusobanurwa, malayika Gaburiyeli yahaye Daniyeli amabwiriza 
noneho yabashaga kumva. Imyaka mike ishize, nyamara, umuhanuzi yifuje gusobanukirwa 
n’ibyo atari yasobanukiwe neza, na none yongera gushaka umucyo n’ubwenge bukomoka 
ku Mana. “Muri icyo gihe jyewe Daniyeli namaze ibyumweru bitatu nibabaje. Sinigeze ndya 
umutsima nubwo ari mwiza, nta nyama cyangwa ibindi byokurya byiza, sinigeze nywa 
divayi, nta n’ubwo nigeze nisiga amavuta . . . Nubuye amaso kugira ngo ndebe mbona 
umuntu wambaye imyambaro yera, akenyeye umukandara w’izahabu inoze. Umubiri we 

wateraga ibishashi nk’ibuye ry’agaciro, mu maso he harabagiranaga nk’umurabyo, amaso 
ye yabengeranaga nk’indimi z’umuriro, amaboko n’amaguru bye byari bimeze nk’umuringa 
unoze. Iyo yavugaga wagiragango ni amajwiy’abantubenshi.” (Daniyeli 10:2-6). {IY 33.5} 

Ubu busobanuro busa n’ubwo Yohana yeretswe ubwo Kristo yamubonekeraga ari ku kirwa 
cy’i Patimo. Usa n’umwana w’Imana yabonekeye Daniyeli. Uwiteka yohereza indi ntumwa 
ivuye mu ijuru ngo yongere kwigisha Daniyeli ibizaba mu minsi y’imperuka. {IY 34.1} 

Ukuri gukomeye kwahishuwe n’Umucunguzi w’isi ni ukw’abashakisha ukuri nk’abashaka 
ubutunzi buhishe. Daniyeli yari amaze gusaza. Ubuzima bwe bwari bwaranyuze mu 
bigeragezo byo mu ngoro y’abapagani, ibitekerezo bye binihishwa n’ibyaberaga muri ubwo 
bwami bukomeye. Nyamara ibyo byose abishyira ku ruhande ngo yegurire ubugingo bwe 
Imana, anashaka gusobanukirwa n’umugambi w’Isumbabyose. Nk’igisubizo 
cy’amasengesho ye, yahawe umucyo uturutse mu bikari byo mu ijuru kandi ugezwa no ku 
bazabaho mu minsi ya nyuma. Ni umurava umuze ute twebwe tugomba gushakana Imana, 
ngo ibashe gukingura ibitekerezo byacu maze dusobanukirwe n’ukuri duhabwa gukomoka 
mu ijuru. {IY 34.2} 

“Jyewe Daniyeli nari hamwe n’abandi, ariko ni jye jyenyine wabonekewe abandi 
ntibabonekerwa, ahubwo ubwoba bwinshi bwarabatashye barahunga bajya kwihisha . . . 
Byanteye gucika intege nshya ubwoba, nsigara nta mbaraga mfite” (imirongo 7, 8). 
Abejejwe by’ukuri bagira imibereho isa nk’iyi. Uko bazarushasho kubona gukomera, 
icyubahiro no gukiranuka bya Kristo, ni ko bazarushaho kubona intege nke zabo no 
kudatungana. Ntibazabona imbaraga yo kwiyita abaziranenge; ibyabonekaga nk’ukuri muri 
bo, n’ibigereranywa no kwera n’icyubahiro bya Kristo, bizagaragara ko bidakwiye kandi 
byanduye. Iyo abantu bitandukanije n’Imana, iyo bafite gushidikanya ku bya Kristo, nibwo 
bavuga bati, “Ndi umuziranenge ; Nagizwe umwere.” {IY 34.3} 

Gaburiyeli noneho abonekera umuhanuzi, maze aramubwira ati: “Yewe Daniyeli 
watoneshejwe n’Imana, umva icyo amagambo nkubwira asobanura. Haguruka, dore Imana 
yakuntumyeho. Akimara kumbwira ayo magambo mpita mpaguruka mpinda umushyitsi. 
Arongera ati ‘Daniyeli, wigira ubwoba. Kuva ku munsi wa mbere wiyemeje gusobanukirwa 
no kwicisha bugufi imbere y’Imana, yumvise isengesho ryawe none nkuzaniye igisubizo 
cyayo.” (imirongo 11, 12). {IY 34.4} 

Icyubahiro Daniyeli Yahawe n’Umwami 

Mbega icyubahiro Daniyeli yahawe n’umutware w’ijuru! Yahumurije umugaragu we 
wahindaga umushyitsi amwizeza ko gusenga kwe kumvikanye mu ijuru. Mu gisubizo cyo 
kwinginga kwe malayika Gaburiyeli yaroherejwe ngo akore ku mutima w’umwami w’i 

Peresi. Umwami yari yarinangiye umutima mu gihe cy’ibyumweru bitatu Daniyeli yamaze 
yiyiriza ubusa anasenga, ariko igikomangoma cy’ijuru Malayika ukomeye, Mikayeli, 
yohererejwe guhindura umutima w’umwami wari winangiye ngo afate icyemezo gisubiza 
amasengesho yaDaniyeli. {IY 35.1} 

“Ayo magambo yayambwiye nubitse umutwe ku butaka, ntinya kugira icyo mvuga. Nuko 
haza usa n’umuntu ankora ku munwa . . . Uwo wambaye imyambaro yera arambwira ati 
‘Yewe muntu watoneshejwe n’Imana gira amahoro witinya. Komera! Komera! 
Akimvugisha ndamubwira nti ‘Nyakubahwa, ampaye imbaraga none gira icyo umbwira.” 
(imirongo 15-19). Ni icyubahiro gihebuje cyahishuriwe Daniyeli ku buryo atabashaga 
kwihanganira uwo mucyo. Maze intumwa mvajuru itwikira uwo mucyo maze yiyereka 
umuhanuzi isa n’umuntu” (umurongo wa 6). Binyuze mu mbaraga mvajuru, Malayika 
yakomeje uyu mugabo w’inyangamugayo kandi wiringira, ngo yumve amagambo Imana 
imwoherereje. {IY 35.2} 

Daniyeli yari umugaragu w’Isumbabyose witanga. Imibereho ye yaranzwe n’ibikorwa 
by’ingenzi byo gukorera Shebuja. Imico ye izira amakemwa no kwizera kwe 
kudahungabana bigaragazwa no kwicisha bugufi no kugira umutima umenetse imbere 
y’Imana. Tubisubiremo, imibereho ya Daniyeli yaranzwe no kuba icyitegererezo cyiza 
cy’umuntu wejejwe by’ukuri. {IY 35.3} 

IGICE CYA 7 - IMICO YA YOHANA 


Intumwa Yohana yari afite umwihariko ku zindi ntumwa kuko yari azwi nk’ “umwigishwa 
Yesu yakundaga.” Kubera ko atigeraga agira ubwoba na gato, cyangwa intege nke, habe no 
guhindagurika mu mico, yari afite imico myiza, n’umutima w’urukundo. Bigaragara ko 
yanezezwaga cyane n’umwihariko w’urukundo yari afitanye na Yesu, kuko yagiye abona 
impano nyinshi zigaragaza icyizere n’urukundo Umukiza yari amufitiye. Yari umwe mu 
batatu bahawe amahirwe yo kwerekwa icyubahiro cya Kristo ku musozi yiyerekaniyeho 
afite ishusho irabagirana, ndetse no kubona agahinda ke i Getsemani; ndetse ni we Umwami 
wacu yaragije nyina kuri ya saha ya nyuma y’umubabaro ari ku musaraba. {IY 36.1} 

Urukundo Umukiza yagaragarije uyu mwigishwa ukundwa rwongeye kwigaragaza mu 
kwitanga kwe atizigamye. Yohana yomatanye na Kristo nk’uko ishami ry’umuzabibu rifata 
ku gishyitsi. Kubwa Shebuja, [Yohana] yemeye kwigerezaho no kwishyira mu kaga ari 
kumwe na Yesu muri cya cyumba yacirwagamo urubanza, ndetse no ku musaraba yari ahari; 
kandi ubwo yumvaga inkuru yuko Yesu yazutse, yarihuse ngo atanguranwe kugera ku mva 
aho bari bamuhambye, maze umurava we umushoboza no gusumbya intambwe Petero 
wakundaga guhubuka. {IY 36.2} 

Urukundo Yohana yakundaga Umukiza we ntabwo rwari urukundo rusanzwe rwa kimuntu, 
ahubwo rwari urukundo rw’umunyabyaha wihannye, wumvaga ko yacungujwe amaraso ya 
Kristo y’igiciro cyinshi. Yumvaga ari iby’icyubahiro gikomeye gukora no kubabazwa akora 
umurimo w’Umwami. Urukundo yakundaga Yesu rwatumye akunda abantu bose Kristo 
yapfiriye. Idini ye yagaragariraga mu bikorwa. Yavugaga ko urukundo umuntu akunda 
Imana rugaragarira mu gukunda abana bayo. Yakomeje kumvikana kenshi avuga ati “Ncuti 
nkunda, ubwo Imana yadukunze bigeze aho, natwe tugomba gukundana.” lYohana 4:11. 
“Igituma dukunda ni uko Imana yabanje kudukunda. Umuntu navuga ati, ‘Nkunda Imana 
ariko akanga umuvandimwe we, aba ari umunyabinyoma, yabasha ate gukunda Imana 
atabonye?” (imirongo 19, 20). Imibereho y’uwo mwigishwa yari ihuje n’ibyo yigishaga. 
Urukundo rwagurumanaga mu mutima we kubwa Kristo,ni rwo rwamubashishije 
kugaragaza umurava, mu gukora atizigamye kubwa bagenzi be, cyane cyane abavandimwe 
be bo mu itorero rya Kristo. Yari umubwiriza ukomeye, ugaragaza umurava mu byo akora, 
kandi w’umunyakuri, n’amagambo ye yabaga afite ireme yuzuye kudashidikanya. {IY 36.3} 

Icyaremwe Gishya Binyuze mu Buntu 

Urukundo rutizigama no kwitanga bigaragara mu buzima n’imico ya Yohana bitanga 
ibyigisho by’agaciro gahebuje ku Itorero rya Kristo. Abantu bamwe babasha kumugaragaza 
nk’uwari ufite urukundo rutandukanye n’ubuntu bw’Imana; ariko Yohana yari afite muri 

kamere ye, imico idatunganye; yariyemeraga kandi ashaka umwanya wo hejuru, kandi 
yihutiraga kurakazwa n’ibimukomerekeje. {IY 37.1} 

Umurava ukomeye no gushyikirana bya Yohana n’Umukiza we ntibyaterwaga n’urukundo 
Kristo yamukundaga, ahubwo byaterwaga n’uko rwamuhinduye. Yohana yifuzaga kumera 
nka Yesu, kandi binyuze mu guhindurwa n’urukundo rwa Kristo, yabaye uwicisha bugufi 
kandi woroheje mu mutima. Inarijye yayihishe muri Yesu. Yari yomatanye n’umuzabibu 
w’ukuri, maze bimushoboza kugira kamere mvajuru. Ibi ni byo bizahora byerekana ingaruka 
yo gusabana na Kristo. Uku ni ko kwezwa nyakuri. {IY 37.2} 

Habasha kuboneka imico itaboneye mu mibereho y’umuntu, nyamara iyo abaye 
umwigishwa nyakuri wa Yesu, imbaraga y’ubuntu mvajuru imuhindura icyaremwe gishya. 
Urukundo rwa Yesu ruramuhindura, rukanamweza. Ariko iyo abantu bavuga ko ari 
Abakristo, nyamara imyizerere yabo itabasha kubagira abagabo n’abagore beza mu mibanire 
n’abandi, bigateza abahagarariye Kristo bakemangwa mu mico, abo si abantu be. {IY 37.3} 

Inyigisho mu Kubaka Imico 

Igihe kimwe Yohana yajyaga impaka na bagenzi be k’ugomba kuba umukuru muri bo. 
Ntibifuzaga ko amagambo yabo yagera mu gutwi k’Umwami wabo; ariko Yesu aza gusoma 
imitima yabo, maze aboneraho umwanya wo kwigisha abigishwa be isomo ryo kwicisha 
bugufi. Ntibyari bigamije gufasha iri tsinda rito ryari rimutegeye amatwi, ahubwo 
byagombaga kwandikwa kugira ngo bizafashe abazamukurikira bose kugeza ku mperuka 
y’isi. “Nuko Yesu aricara arembuza ba bandi cumi na babiri, arababwira ati ‘Nihagira 
ushaka kuba uw’imbere muri mwe, abanze yigire uw’inyuma abe umugaragu wa bose” 
(Mariko 9:35). {IY 37.4} 

Abafite umutima nk’uwa Kristo ntibazigera bifuza kugira isumbwe kuri bagenzi babo. Abo 
bibona ko basuzuguritse mu mitekerereze yabo ni bo bazagaragara ko bakomeye imbere 
y’Imana. “Ni ko kuzana umwana amushyira hagati yabo, aramuhobera arababwira ati; 
‘Umuntu wese wakira umwe muri aba bana kubera jye ni jye aba yakiriye, kandi unyakiriye 
si jye abayakiriye, ahubwo abayakiriye Uwantumye.’” (imirongo 36, 37). {IY 37.5} 

Mbega icyigisho gitangaje ku bayoboke ba Kristo! Abirengagiza inshingano y’ubuzima iri 
imbere yabo, abirengagiza impuhwe n’ubugiraneza, gufasha abandi n’urukundo, ndetse no 
ku bana bato, baba birengagiza Kristo. Yohana yumvise imbaraga iri muri iki cyigisho kandi 
imugirira akamaro. {IY 37.6} 

Ikindi gihe we n’umuvandimwe we Yakobo babonye umuntu wirukana dayimoni mu izina 
rya Yesu, kubera ko batabonaga ari umwe muri bo, bahita bavuga ko nta bubasha afite bwo 
kubikora, ndetse bamwihanangiriza kutabyongera. Mu mutima utamucira urubanza, Yohana 

yabitekerereje Umwigisha we. Yesu aramusubiza ati “Ntimukamubuze, kuko nta wakora 
igitangaza mu izina ryanjye kandi ngo ahite amvuga nabi. Burya utaturwanya aba ari uwacu” 
(imirongo 39, 40). {IY 38.1} 

Na none Yakobo na Yohana bongera kugira icyo basaba babinyujije ku mubyeyi wabo ngo 
bemererwe kuzahabwa imyanya yo hejuru mu bwami bwa Kristo. Yesu arababwira 
ati,“Ntabwo muzi icyo musaba. (Mariko 10:38). Ni kangahe benshi muri twe 
tudasobanukirwa n’agaciro k’amasengesho yacu! Yesu yari azi agaciro bisaba ngo uhabwe 
icyo cyubahiro, ubwo “yihanganiye umusaraba kubw’ibyishimo byamushyizwe imbere 
ntiyita ku isoni zawo” (Abaheburayo 12:2). Ibyo byishimo byari ukubona abantu bakijijwe 
kubwo kwicisha bugufi kwe, n’umubabaro we, ndetse no kumena amaraso ye. {IY 38.2} 

Iki ni cyo cyubahiro Kristo yari ategereje, kandi ni cyo aba bigishwa basabaga guhabwa. 
Maze Yesu arababaza ati, “Mbese mwashobora kunywera ku gikombe cy’umubabaro 
ngomba kunywa? Ese mwashobora kubatizwa mu mubabaro kimwe nanjye?” Baramusubiza 
bati ‘Twabishobora” (Mariko 10:38, 39). {IY 38.3} 

Mbega uburyo batatekereje ku cyo uwo mubatizo wasobanuraga! Nuko Yesu arababwira ati 
” Ni koko igikombe cyanjye muzakinyweraho, n’ukuntu nzabatizwa ni ko muzabatizwa, 
naho gutanga ibyicaro iburyo cyangwa ibumoso bwanjye, si jye ubigaba ahubwo bifite 
ababigenewe” (imirongo 39, 40). {IY 38.4} 

Kwishyira Hejuru n’Umugambi Bicyahwa 

Yesu yamenye umugambi wabateye gusaba ibyo, maze acyaha kwishyira hejuru 
n’umugambi w’abo bigishwa babiri agira ati: “Muzi ko abahawe gutegeka amahanga 
bayatwaza igitugu, kandi n’abakomeye bo muri yo bakayabuza epfo na ruguru. Ariko muri 
mwe ntibikagende bityo. Ahubwo ushaka kuba mukuru muri mwe agomba kujya abakorera, 
kandi ushaka kuba uw’imbere muri mwe agomba kuba umugaragu wa bose. Umwana 
w’umuntu na we ntiyazanywe no gukorerwa, ahubwo yazanywe no gukorera abandi no 
kubapfira kugira ngo abe incungu ya benshi” (imirongo 42-45). {IY 38.5} 

Igihe kimwe Kristo yatumye intumwa kumubanziriza mu mudugudu w’Abasamariya, ngo 
basabe abantu kumutegurira ibyo kunywa we n’abigishwa be. Ariko ubwo Umukiza yari 
yegereje uwo murwa, bigaragara ko yari ahanyuze agana i Yerusalemu. Ibi byateye urwango 
Abasamariya, aho kugira ngo bohereze intumwa kurarika abantu no kumusaba ngo atindane 
na bo, banga kumwakira nk’uko bagombaga kubikorera undi mugenzi usanzwe. Yesu 
ntiyigeze yifuza kwiyerekana ko yahageze, maze Abasamariya bahomba umugisha 
wagombaga kubahabwa iyo baza kumwakira nk’umushyitsi wabo. {IY 38.6} 


32 



Tubasha gutangazwa no kuba batarakiriye umutware w’ijuru, nyamara se ni kangahe natwe 
abitwa ko dukurikira Kristo dushinjwa gukora nk’ibyo bakoze? Ese tujya turarika Yesu ngo 
aze ature mu mitima yacu cyangwa mu ngo zacu? Ahora yuzuye urukundo, ubuntu, 
imigisha, kandi ahora yiteguye kuduhundaza ho iyi migisha; ariko, kimwe n’Abasamariya, 
twumva ko twihagije n’ubwo tutabibona. (IY 39.1} 

Abigishwa bari bazi umugambi wa Kristo wo guhesha umugisha Abasamariya mu kubana 
na bo; ariko babonye ubwo bukonje, ishyari, n’uburyo batahaye Umwami wabo icyubahiro, 
baratangaye cyane barababara. By’umwihariko, ibi byarakaje cyane Yakobo na Yohana. 
Kubona ukuntu Uwo bahaga icyubahiro gihebuje afatwa ako kageni, kuri bo cyari icyaha 
gikomeye kitakwihanganirwa hadatanzwe igihano cyihutirwa. Kubw’iryo shyaka, baravuze 
bati, “Nyagasani urashaka ko dutegeka umuriro ngo uve mu ijuru ubatsembe, nk’uko Eliya 
yabikoze? (Luka 9:54), bavugaga ku buryo byagendekeye umugaba w’ingabo z’Abasiriya 
n’ingabo ze bari boherejwe gufata Eliya. (IY 39.2} 

Yesu acyaha abigishwa be agira ati, “Ntimuzi umwuka ubarimo uwo ari wo, kuko Umwana 
w’umuntu ataje kurimbura abantu, ahubwo yaje kubakiza.” (umurongo 55). Yohana kimwe 
na bagenzi be bari mu ishuri aho Kristo ari We wari umwigisha. Abari biteguye kubona 
ububi bwabo, kandi biteguye guhindura imico yabo, bari bafite amahirwe menshi. Yohana 
yahaga agaciro buri nyigisho yose, kandi yaharaniraga guhindura imibereho ye ngo ihwane 
n’iy’ijuru. Inyigisho za Yesu, zigaragaza ubugwaneza, kwicisha bugufi, n’urukundo 
nk’ishingiro ryo gukurira mu buntu, no guhabwa ubushobozi bwo gukora umurimo We, ari 
na wo wari ufite agaciro gakomeye kuri Yohana. Izi nyigisho natwe ziratureba buri muntu 
ku giti cye ndetse nk’abavandimwe mu itorero, nk’uko zarebaga abigishwa ba Kristo ba 
mbere. {IY 39.3} 

Yohana na Yuda 

Isomo rikomeye tubasha kuribona binyuze mu kugereranya imibereho ya Yohana n’iya 
Yuda. Yohana yabagaho imibereho irangwa no kwezwa. Ku rundi ruhande, Yuda yari afite 
ishusho yo kubaha Imana, nyamara imico ye yo ari iya Satani kurusha uko yaba iyera. 
Yiyitaga ko ari umwigisha wa Kristo, ariko bikaba ku magambo naho ibikorwa bye bihakana 
Kristo. {IY 39.4} 

Yuda yari afite amahirwe amwe n’ayo Yohana yari afite yo kwiga no gushyira mu bikorwa 
ibyo yize. Yategeraga amatwi inyigisho za Kristo, kandi imico ye yagombye kuba 
yarahinduwe n’ubuntu mvajuru. Ariko ubwo Yohana yashengurwaga n’amakosa ye kandi 
yifuza gusa na Kristo, Yuda we yangizaga imitekerereze ye yemera kuganzwa n’ibishuko, 
kandi akomeza kwihambiraho imico y’ubuhemu yamuhinduriraga kugira ishusho ya Satani. 
{IY 39.5} 

Aba bigishwa babiri bahagarariye Abakristo bose ku isi. Bose bavuga ko bakurikira Kristo; 
nyamara mu gihe bamwe bagenda bicisha bugufi, bigira kuri Yesu, abandi bo bagaragaza 
ko badakora ibijyanye n’ijambo, ahubwo ko ari abumva gusa. Itsinda rimwe ryezwa n’ukuri; 
naho irindi ntacyo rizi ku mbaraga ihindura y’ubuntu mvajuru. Abagize itsinda rya mbere 
barangwa no gupfa ku narijye buri munsi, kandi banesha icyaha. Naho abagize itsinda rya 
kabiri bo bashishikazwa n’irari ryabo, kandi bigatuma baba abagaragu ba Satani. {IY 40.1} 

IGICE CYA 8 - UMURIMO WA YOHANA 


Intumwa Yohana yamaze igihe cy’ubusore bwe mu bantu b’i Galilaya batize bamenyereye 
umwuga wo kuroba. Ntiyigeze agira amahirwe yo kujya mu ishuri; ariko kubana na Kristo, 
Umwigisha Mukuru, byamuhesheje ubumenyi buhanitse umuntu abasha kubona. 
Yanywereye ku isoko y’ubwenge afite umurava, kandi yifuza no kuyobora abandi ku “isoko 
y’amazi adudubiza kugeza mu bugingo buhoraho” (Yohana 4:14). Kwiyoroshya mu mvugo, 
imbaraga ihebuje y’ukuri yavugaga, umurava mu by’umwuka warangaga inyigisho ze, 
byamushoboje kugera ku bantu b’ingeri zose. Ndetse n’abizera ntibabashaga gusobanukirwa 
byimazeyo ibanga mvajuru nk’uko ryahishurirwaga mu byo yavugaga. Yagaragaraga ko 
yahoraga yuzuwe na Mwuka Wera. Yahoraga yifuza gukangura ibitekerezo by’abantu ngo 
basingire ibitagaragara. Ubwenge yavugishaga, bwatumaga amagambo ye agwa nk’ikime, 
cyoroshya kandi kigakwira mu butaka. {IY 41.1} 

Kristo amaze gusubira mu ijuru, Yohana yakomeje gushikama mu kwizerwa, ahinduka 
umukozi w’ingirakamaro w’Umwami. Yishimiye hamwe n’abandi ugusukwa kw’imbaraga 
ya Mwuka ku munsi wa Pentekosite, kandi afite umurava n’imbaraga, yakomeje kubwira 
abantu amagambo y’ubugingo. Yakangishijwe gufungwa ndetse no kwicwa, ariko nta 
cyabashaga kumutera ubwoba. {IY 41.2} 

Imbaga y’abantu b’ingeri zose bazanwaga no kumva ibibwirizwa by’intumwa, maze 
bagakizwa indwara zabo mu izina rya Yesu, izina ritakundwaga na gato mu Bayuda. 
Abatambyi n’abategetsi barwanyaga ku mugaragaro ibikorwa byo gukiza abarwayi kuko 
byatumaga Yesu ashyirwa hejuru nk’igikomangoma cy’ubuzima. Baterwaga ubwoba n’uko 
vuba bidatinze isi yose yari kumwemera, maze bakabarega ko bishe Umuganga Ukomeye. 
Ariko uko barushagaho kugira umuhati wo guhagarika abashishikajwe no kumugana, niko 
barushagaho kumwizera ndetse no kuzinukwa inyigisho z’Abanditsi n’Abafarisayo. Buzuye 
uburakari, bafata Petero na Yohana, babajugunya muri Gereza. Ariko malayika w’Uwiteka, 
mu mbaraga nyinshi, akingura inzugi za gereza, abavanamo, arababwira ati, “Nimugende 
muhagarare mu rusengero, mubwire abantu amagambo yose y’ubu bugingo” (Ibyakozwe 
n’intumwa 5:20). {IY 41.3} 

Adakebakeba kandi ashize amanga, Yohana yahamije Umwami we aho bishoboka hose. 
Yabonye ko Itorero ryari ryugarijwe n’ibihe by’akaga. Ibinyoma bya Satani byari 
byarakwiriye ahantu hose. Intekerezo z’abantu zarimo zikozwa hirya no hino n’uruhurirane 
rwo gushidikanya bari abahakanyi bakwiza inyigisho z’ibinyoma. Bamwe bavugaga ko 
bemera ukuri kandi bashyigikiye umurimo w’Imana bari ababeshyi. Bahakanaga Kristo 
n’ubutumwa bwe kandi bagerekaho ibinyoma bitangira ingano, n’imibereho yabo ari iyo 
kwica amategeko y’Imana. {IY 41.4} 

Insanganyamatsiko y’Umwihariko ya Yohana 

Insanganyamatsiko y’umwihariko ya Yohana yari urukundo rwa Kristo rutarondoreka. 
Yizeraga Imana nk’uko umwana yiringira umubyeyi urangwa n’urukundo n’impuhwe. Yari 
yarasobanukiwe n’imico n’umurimo wa Yesu; maze ubwo yabonaga Abayuda bene wabo 
barindagira mu nzira zabo nta rumuri rwa Zuba wo Gukiranuka rumurikira inzira zabo, 
yifuza kubageza kuri Kristo, Umucyo w’isi. {IY 42.1} 

Umwigishwa ukiranuka yabonye ko ubuhumyi bwabo, kwishyira hejuru kwabo, kwizera 
imigenzo byabo, no kutamenya Ibyanditswe Byera ari byo byabatwaye ingamira ku buryo 
batabashaga kugonda ijosi. Kwishyira hejuru n’urwango bari bafitiye Kristo kandi bahoraga 
bashyigashyira, byari bibateje akaga nk’ishyanga kandi bibabuza icyizere cy’ubugingo 
buhoraho. Ariko Yohana akomeza kubereka Kristo We nzira yonyine y’agakiza. Yohana 
yari asobanukiwe neza n’ibihamya by’uko Yesu w’i Nazareti ari We Mesiya kandi 
agahamya ko nta muntu ukwiriye kugendera mu mwijima w’ibinyoma kandi uwo Mucyo 
waratanzwe. {IY 42.2} 

Guterwa Agahinda n’Uburozi bw’Ibinyoma 

Kurama kwa Yohana kwamuteye kubona ubutumwa bwa Kristo bubwirizwa hirya no hino, 
kandi ibihumbi by’abantu bakabwakira. Ariko kandi agaterwa agahinda no kubona inyigisho 
z’ibinyoma zisesera mu itorero. Bamwe mu bemeye Kristo bavugaga ko urukundo rwe 
rwabakuye ku ngoyi yo kubahiriza amategeko y’Imana. Ku rundi ruhande, benshi bigishaga 
ko amategeko akwiriye kubahirizwa ijambo ku ijambo, kandi bakagerekaho n’amategeko 
n’imihango ya Kiyahudi, ngo ibyo bikaba bihagije ngo biheshe agakiza, amaraso ya Kristo 
agateshwa agaciro. Bafataga Kristo k’umuntu mwiza, kimwe n’intumwa, ariko bagahakana 
Ubumana Bwe. Yohana yabonye akaga kari kugarije itorero, baramutse bemeye ibitekerezo 
nk’ibi, maze abasanga atazuyaje kandi afite umugambi. Yandikira inshuti ye magara 
yamufashaga mu by’ubutumwa, umugore w’ingeso nziza kandi wubahwa: {IY 42.3} 

“Kuko abayobya benshi badutse bakaza mu isi, batemera ko Yesu Kristo yaje afite umubiri. 
Uvuga atyo ni we uyobya kandi ni we Antikristo. Mwirinde mutabura iby’imirimo 
mwakoze, ahubwo ngo muzahabwe ingororano itagabanije. Umuntu wese urengaho 
ntagume mu byo Kristo yigishije ntafite Imana, naho uguma mu byo yigishije ni we ufite 
Data wa twese n’Umwana we. Nihagira uza iwanyu atazanye iyo nyigisho, 
ntimuzamucumbikire kandi ntimuzamuramutse muti ‘Ni amahoro’, kuko uzamuramutsa 
atyo azaba afatanije na we mu mirimo ye mibi.” (2 Yohana 7-11). {IY 42.4} 

Ntibyari gushobokera Yohana ko akomeza umurimo we adahuye n’inkomyi. Ntabwo Satani 
yari asinziriye. Yakoresheje abantu babi ngo bacikize ubuzima bw’ingirakamaro bw’uyu 

muntu w’Imana, ariko Abamalayika bera bamurinze imigambi yabo mibisha. Yohana 
yagombaga guhagarara nk’umuhamya w’ukuri wa Kristo. Itorero ryari mu kaga, ryari 
rikeneye ubuhamya bwe. {IY 43.1} 

Binyuze mu buhendanyi n’ibinyoma, intumwa za Satani zagambiriye kurwanya Yohana 
ndetse n’inyigisho za Kristo. Icyavuyemo ni uko ubuhakanyi n’inyigisho z’ibinyoma 
byakomeje kugariza itorero. Yohana yahanganye n’ibi binyoma adatezuka. Yazitiye inzira 
y’abarwanya ukuri. Yaranditse ndetse anihanangiriza ko, abayobozi b’ibi binyoma 
badakwiye gushyigikirwa na gato. Na n’ubu hari ingorane zisa n’izari zugarije itorero rya 
mbere, kandi inyigisho z’intumwa kuri iki kibazo zikwiriye kwitabwaho cyane. “Mugomba 
kugira urukundo,” ni ryo jwi rigomba kumvikana hose, cyane cyane muri abo bavuga ko ari 
abaziranenge. Ariko urukundo nta bubasha rufite bwo gutwikira icyaha kiticujijwe. 
Inyigisho za Yohana ni ingenzi cyane ku bariho muri iyi minsi y’imperuka. Yasabanye 
cyane na Kristo, yategeye amatwi inyigisho ze kandi yanabonye ibitangaza bye bikomeye. 
Yatangaga ubuhamya bufatika, ari na byo byatumaga ibinyoma by’abamurwanyaga bita 
agaciro. {IY 43.2} 

Nta Kwifatanya n’Icyaha 

Yohana yanezezwaga n’imigisha yo kwezwa by’ukuri. Ariko umenye yuko iyi ntumwa 
itigeze yirata ubuziranenge; ashaka ubutungane abuheshejwe no kugendera mu mucyo 
ukomoka ku Mana. Ahamya ko umuntu uvuga ko azi Imana, nyamara akica amategeko 
yayo, guhamya kwe kuzuye ibinyoma. “Uvuga ko amuzi ntiyitondere amategeko ye, ni 
umubeshyi, ukuri ntikuri muri we.” (1 Yohana 2:4). Muri iki gihe aho abantu birata imico 
myiza, aya magambo abasha kugirwa urwitwazo rw’imyifatire. Ariko intumwa yigisha ko 
nubwo tugomba kurangwa n’ikinyabupfura cya Gikristo, duhabwa uburenganzira bwo kwita 
icyaha n’umunyabyaha mu izina tutabiciye iruhande. Ibi ni byo bijyanye n’urukundo 
nyakuri. Nubwo dukwiriye gukunda abo Kristo yapfiriye, kandi tugaharanira agakiza kabo, 
ntitugomba kwifatanya n’icyaha. Ntitugomba kwifatanya n’abigomeka, ngo tubyite 
urukundo. Imana isaba abantu bayo bo muri iki gihe guhagarara, nk’uko Yohana yabigenje 
mu gihe cye, adaterwa isoni no kwerekana ukuri, mu guhangana n’ibinyoma bigamije 
kurimbura ubugingo. {IY 43.3} 

Nta Kwezwa Kutarimo Kumvira 

Nahuye na benshi bavuga ko babaho imibereho idafite icyaha. Ariko igihe bageragereshej we 
ijambo ry’Imana, aba bantu basanzwe ari ba ruharwa mu kwica amategeko yera. Ibihamya 
bigaragaza ko itegeko rya kane ari iry’ibihe byose kandi ko rifite imbaraga byananiwe 
kwemeza intekerezo zabo. Ntibabasha guhakana ibyo Imana yavuze, ariko bagakomeza 
gushaka urwitwazo banga kubahiriza Isabato. Bavuga ko ari abera, kandi ko bakorera Imana 

iminsi yose y’icyumweru. Bavuga ko abantu benshi beza batigeze bubahiriza Isabato. Niba 
abantu barejejwe, nta rubanza baba bafite baramutse batayubahirije. Imana yaba ari 
inyampuhwe bikabije mu kutabahanira kutubahiriza umunsi wa karindwi. Abubahirizaga 
Isabato bahabwaga akato, ndetse ntibagire ijambo mu bandi. {IY 44.1} 

Umugore wo muri New Hampshire [Nyu Hamushayire] yatanze ubuhamya mu iteraniro 
avuga ko ubuntu bw’Imana bwari muri we kandi ko yihaye Imana byimazeyo. Maze 
akomeza ahamya ko aba bantu ibyo bakoraga ari byiza kuko byakanguriraga abanyabyaha 
kubona akaga kabo. Yaravuze ati, “Isabato aba bantu batubwira ni yo Sabato yonyine 
ivugwa na Bibiliya”; maze akomeza avuga ko amaze igihe abitekerezaho cyane. Yeretswe 
ibigeragezo bimutegereje, agomba guhura na byo aramutse akomeje umunsi wa karindwi. 
Umunsi ukurikiyeho yaragarutse yongera gutanga ubuhamya bwe, avuga ko yabajije 
Uwiteka niba akwiriye gukomeza Isabato, ngo maze Amubwira ko atari ngombwa 
kuyikomeza. Noneho ngo yumva agize amahoro ku bijyanye n’Isabato. Noneho yongera 
gushishikariza abantu bose ko bagana urukundo rwa Yesu rwuzuye, aho nta n’umwe 
ucirwaho iteka. {IY 44.2} 

Uyu mugore ntiyari afite kwezwa nyakuri. Ntabwo Imana ari Yo yamubwiye ko agomba 
kuba uwera nyamara atumvira rimwe mu mategeko ye risobanutse neza. Itegeko ry’Imana 
ni iryera, nta waryica ngo ye kubiryozwa. Uwamubwiye ko akwiye gukomeza kutubahiriza 
itegeko ry’Imana kandi akaba umuziranenge ni umwami w’imbaraga z’umwijima — wa 
wundi wabwiye Eva mu murima wa Edeni, anyuze mu nzoka agira ati, ” Gupfa ntimuzapfa” 
(Itangiriro 3:4). Ndetse yageze n’aho yibeshya ko Imana yari inyampuhwe bikabije ko 
itabasha kumuhanira kutumvira itegeko ryayo. Uko kwibeshya gufitwe n’ibihumbi 
by’abantu benshi bibwira ko nta rubanza bafite rwo kutubahiriza itegeko rya kane. Abafite 
umutima wari muri Kristo bazakomeza amategeko yose, batitaye ku ngaruka zabageraho. 
Umutware w’ijuru aravuga ati, “Nitondeye amategeko ya Data” (Yohana 15:10). {IY 44.3} 

Adamu na Eva bahangaye gutandukira ku mabwiriza y’Uwiteka, kandi ingaruka zishishana 
z’icyaha cyabo zikwiriye kutubera isomo ryo kudakurikiza urugero rwabo rwo kutumvira. 
Kristo yasabiye abigishwa muri aya magambo: ” Ubereshe ukuri: ijambo ryawe ni ryo kuri.” 
(Yohana 17:17). Nta kwezwa nyakuri keretse binyuze mu kumvira ukuri. Abakunda Imana 
n’umutima wabo bose bazakunda n’amategeko yayo yose. Umutima wejejwe uhamanya 
n’ibyanditswe mu mategeko y’Imana; kuko ari ayera, ay’ukuri, kandi ari meza. {IY 44.4} 

Imana Ntiyahindutse 

Imico y’Imana ntiyahindutse. Ni Imana ifuha n’uyu munsi nk’uko yari imeze igihe 
yatangaga amategeko yayo ku musozi Sinayi ayo yayandikishije n’urutoki rwayo ku bisate 
by’amabuye. Abasiribanga amategeko yera y’Imana babasha kuvuga bati, “Ndi uwera”; 

ariko kuba uwejejwe by’ukuri, no kwirata ko wejejwe, ni ibintu bibiri bitandukanye. {IY 
45.1} 

Isezerano Rishya ntiryigeze rihindura amategeko y’Imana. Ukwera kw’Isabato yo mu 
itegeko rya kane ni iby’iteka ryose nk’uko intebe ya Yehova iri. Yohana yaranditse ati: 
“Umuntu wese ukora icyaha, aba agomye, kandi icyaha ni bwo bugome. Muzi yuko uwo 
yerekaniwe gukuraho ibyaha kandi nta cyaha kimurimo. Umuntu wese uguma muri we 
ntakora ibyaha, umuntu wese ukora ibyaha ntiyamubonye kandi ntiyamumenye.” (1 Yohana 
3:4-6). Abibwira ko bari muri Kristo, kandi bibwira ko bejejwe nyamara bakibereye mu 
kwica amategeko y’Imana, dusabwa kubafata nk’uko Yohana yabafataga. Yahuye n’itsinda 
ry’abameze kimwe n’abo duhura na bo. Yaravuze ati, “Bana bato, ntihakagire ubayobya. 
Ukiranuka ni we mukiranutsi nk’uko Uwo ari umukiranutsi. Ukora ibyaha ni uwa Satani 
kuko uhereye mbere na mbere Satani akora ibyaha. Ibyo Umwana w’Imana yerekaniwe ni 
ibi: ni ukugira ngo amareho imirimo ya Satani.” (umurongo 7, 8). Aha umwigishwa avuga 
mu buryo busobanutse, yerekana uko bigomba kugenda. {IY 45.2} 

Inzandiko za Yohana zuzuyemo umwuka w’urukundo. Ariko iyo asakiranye n’iryo tsinda 
ry’abica amategeko y’Imana nyamara bavuga ko bariho batagira icyaha, ntazuyaza 
kubacyaha abereka ukwishuka kwabo guteye ubwoba. “Nituvuga yuko dufatanije na Yo 
tukagendera mu mwijima, tuba tubeshye tudakurikiza ukuri, ariko rero iyo tugendeye mu 
mucyo nk’uko na Yo iri mu mucyo, tuba dufatanyije ubwacu kandi amaraso ya Yesu 
Umwana wayo atwezaho ibyaha byose. Nituvuga yuko ari nta cyaha dufite tuba twishutse, 
ukuri kuba kutari muri twe. Ariko nitwatura ibyaha byacu, ni yo yo kwizerwa kandi 
ikiranukira kutubabarira ibyaha byacu no kutwezaho gukiranuka kose. Nituvuga yuko ari 
nta cyaha twakoze tuba tuyise umunyabinyoma, kandi n’ijambo ryayo ntiriba riri muri twe.” 
(1 Yohana 1:6-10). {IY 45.3} 

IGICE CYA 9 - YOHANA MU BUHUNGIRO 


Iterambere ritangaje mu kwamamaza Ubutumwa Bwiza kw’intumwa n’abo bari bafatanyije 
uwo murimo byongereye urwango abanzi ba Kristo bari bamufitiye. Bakoze ibishoboka 
byose ngo bakome mu nkokora iryo terambere, maze baza kubigeraho biyambaje imbaraga 
z’umwami w’abami w’Abaroma warwanyaga Abakristo. Habayeho akarengane gakomeye 
kahitanye abenshi mu bayoboke ba Kristo. Intumwa Yohana yari ageze mu zabukuru, ariko 
akomeza kwigisha ibya Kristo afite ishyaka n’ubutwari. Yari afite ubuhamya bukomeye, 
ubwo abanzi be batabashagakuvuguruza, kandi bwafashije bikomeye bagenzi be. {IY 46.1} 

Ubwo kwizera kw’Abakristo kwasaga n’ugucogora kubera gutinya akarengane bagombaga 
gusakirana na ko, intumwa Yohana, mu gitinyiro cyinshi, n’imbaraga, n’ubushizi 
bw’amanga, yasubiragamo aya magambo ngo, “Uwahozeho uhereye mbere na mbere, uwo 
twumvise,uwo twiboneye n’amaso yacu, kandi uwo twitegereje intoki zacu zikamukoraho, 
ari we Jambo ry’ubugingo;...Ibyo twabonye tukabyumva ni byo tubabwira kugira ngo 
namwe mufatanye natwe, kuko ubwacu dufatanyije na Data wa twese n’Umana we Yesu 
Kristo.” (1 Yohana 1:1-3). {IY 46.2} 

Urwango rukabije rwakongerejwe Yohana kubwo kudatezuka kwe ku nshingano ya Kristo. 
Ni we mwigisha wenyine wari ukiriho wari inkora mutima ya Yesu, maze abanzi be 
bagambirira gukoma mu nkokora ubwo buhamya. Bibwiraga ko ibi baramutse babigezeho, 
inyigisho za Kristo zitari gukomeza kwigishwa, maze bidatinze zikazimangana. Ibi 
byatumye Yohana ahamagazwa i Roma ngo aburanishwe kubera kwizera kwe. Inyigisho ze 
bazivuze uko zitari. Abahamya b’ibinyoma bamurega ko agandisha abantu, ngo yigisha ku 
mugaragaro inyigisho zigamije guhirika ubutegetsi. {IY 46.3} 

Intumwa Yohana yagaragaje kwizera kwe mu magambo yumvikana kandi asobanutse, mu 
kwicisha bugufi no kutishyira hejuru, ku buryo amagambo ye yagize imbaraga. Abari 
bamutegeye amatwi batangajwe n’ubwenge n’ubushizi bw’amanga bamubonanye. Ariko 
uko ubuhamya bwe bwarushangaho kubemeza, ni ko abarwanya ukuri barushagaho kongera 
urwango. Umwami w’abami yuzura uburakari, maze atuka izina ry’Imana n’irya Kristo. 
Ntiyabashaga kuvuguruza ibyo intumwa Yohana yavugaga cyangwa ngo asobanukirwe 
n’imbaraga yamushobozaga kuvuga uko kuri, ariko ahitamo gucecekesha uwo muvugizi 
w’ukuri. {IY 46.4} 

Ubuhamya bw’Imana Ntibucecekeshwa 

Aha tubona uko umutima ubasha kwinangira iyo ugambiriye kurwanya imigambi y’Imana. 
Abanzi b’Imana bari bagambiriye gukomeza ubwirasi no kwerekana imbaraga zabo imbere 
y’abantu. Kw’itegeko ry’umwami w’abami, Yohana yaciriwe ku kirwa cya Patimosi, 


40 



ashinjwa nk’uko abivuga ati, “mporwa Ijambo ry’Imana n’iby’ukuri Yesu yahamije” 
(Ibyahishuwe 1:9). Ariko abanzi ba Kristo batsinzwe bidasubirwaho mu mugambi wabo wo 
gucecekesha umuhamya we w’indahemuka. Aho yari yaraciriwe ijwi rye ryakomeje 
kumvikana, ndetse rigera mu bihe biheruka, ritangaza ukuri guhebuje ubwiza kwigeze 
kubwirwa umuntu ubaho igihe gito. {IY 47.1} 

Patimosi, ikirwa cy’urutare kiri mu nyanja ya Aegean [Ayejeyani], nicyo abategetsi 
b’Abaroma bari barahisemo guciramo abagome. Ariko ku mugaragu w’Imana, aha hantu 
hataboneye guturwa hamubereye irembo ry’Ijuru. Yatandukanyijwe n’imihati y’iyi si ndetse 
n’umurimo we w’umuvuga butumwa, ariko ntiyatandukanyijwe no kubana n’Imana. Muri 
urwo rugo rwe rwa wenyine yabashaga kuvugana n’Umwami w’Abami ndetse akarushaho 
kwiga byimbitse ukwigaragaza kw’imbaraga y’ubumana abisoma mu gitabo cy’ibyaremwe 
no ku mpapuro z’ihishurwa. Yanezezwaga no gutekereza ku murimo utangaje w’irema no 
gushima imbaraga y’Imana yabihanze. Mu myaka yahise amaso ye yari amenyereye imisozi 
itwikiriwe n’ibiti, ibibaya bitoshye, n’imirima yera imyaka; kandi muri ubwo bwiza 
bw’ibyaremwe yishimiraga kugenzura ubwenge n’ubuhanga bw’Umuremyi. Ariko noneho 
yari azengurutswe n’ahantu utabona ubwiza haba n’icyakunezeza. Ariko kuri Yohana byari 
bitandukanye. Yabashaga gusoma inyigisho zikomeye mur’iki kidaturwa, kigizwe n’ibitare, 
mu bitangaza bikomeye, ndetse n’icyubahiro cy’ibyo mu kirere. Kuri we byose byahamyaga 
imbaraga z’Imana ndetse byerekana icyubahiro cyayo. {IY 47.2} 

Ijwi ry’Ibyaremwe 

Iyi ntumwa yabonye ubuhamya bw’umwuzure wari umuzengurutse, bwugarije isi kubera 
ko abayituye bari biyemeje kudakurikiza amategeko y’Imana. Ibitare, byajugunywaga 
hejuru bituruka hasi kure bitewe no kwivumbagatanya kw’amazi, byarushijeho 
gusobanurira intekerezo ze akaga gakomeye kazabaho ubwo umujinya w’Imana uzasukwa. 
{IY 47.3} 

Ariko n’ubwo ibyo byose byari bimuzengurutse, munsi ye hari ubutaka butabasha kugira 
icyo bwera, ijuru ry’ubururu ryari hejuru y’iyi ntumwa yari mu bwigunge ku kirwa Patimosi 
ryasaga n’ikirere yari amenyereye hejuru ya Yerusalemu yakundaga. Umuntu ajye 
yitegereza ubwiza bw’ijuru mu gihe cya nijoro maze abone umurimo w’imbaraga z’Imana 
uburyo wigaragaza mu biboneka mu kirere, abashe kwiga isomo ryo gukomera 
kw’Umuremyi abigereranyije n’uko we ari ubusa mu byaremwe. Niba ashyira imbere 
ubwibone no kumva ko we ari igitangaza bitewe n’ubutunzi, cyangwa izindi mpano afite, 
cyangwa se uburanga, reka ajye hanze nijoro maze arebe ibitatse ijuru, maze yige kwicisha 
bugufi imbere y’Isumbabyose. {IY 47.4} 

Mu ijwi ry’amazi menshi asuma umuhanuzi yumvise ijwi ry’Umuremyi. Inyanja, isa n’iyuje 
uburakari bitewe n’umuyaga utagira impuhwe, byamushushanyirizaga umujinya w’Imana 
ifite uburakari. Umuvumba ukomeye, ufite imbaraga nyinshi ukumirwa gusa n’imbibi 
z’ukuboko kutagaragara, byerekaga Yohana imbaraga itagereranywa itegeka ibiri 
imuhengeri. Maze mu kugereranya abona kandi yiyumvisha ubuswa bw’umuntu uriho none 
ejo akaba atakiriho,umeze nk’umunyorogoto wo hasi, ariko wishyira hejuru kubw’ubwenge 
n’imbaraga, maze umutima we ugahagurukira kurwanya Umutware w’ijuru n’Isi, nk’aho 
Imana ihwanye na we. Mbega ubujiji no kutagira ubwenge bw’abishyira hejuru! Isaha imwe 
y’imigisha y’Imana itanga binyuze mu mvura n’izuba ku isi bibasha guhindura byinshi ibyo 
abishyira hejuru batabasha gupfa bagezeho mu mibereho yo kubaho kwabo kose. {IY 48.1} 

Mu bizengurutse urwo rugo rwe rwo ku kirwa, uyu muhanuzi wari warahaciriwe 
yahasomaga ibitangaza by’imbaraga y’Imana, kandi mu mirimo y’ibyaremwe byose 
yaboneyemo kuvugana no gusabana n’Imana. Umutima we wiyeguriye Imana, 
n’amasengesho yuzuye ibyiringiro, byazamutse mu ijuru bituruka ku kirwa cy’urutare 
Patimosi. Uko Yohana yitegerezaga urutare, rwamwibutsaga Kristo, urutare rw’imbaraga 
ze, urwo yabashaga kuboneramo ubwugamo nta kimutera ubwoba. {IY 48.2} 

Uwakomezaga Kweza Isabato 

Umunsi w’Umwami uvugwa na Yohana wari Isabato, umunsi Yehova yaruhutseho nyuma 
y’umurimo ukomeye w’Irema, uwo yejeje akawuha umugisha akawuruhukaho. Yohana ari 
ku kirwa cya Patimosi yubahirije Isabato nk’uko yayubahirizaga akiri kumwe n’abandi 
bantu, abwiriza kuri uwo munsi. Kuri ibyo bihanamanga by’urutare bimuzengurutse, 
Yohana yibukijwe urutare rwa Horebu, n’uburyo Imana yavuganye n’abantu bayo, Ikavuga 
iti, “Wibuke kweza umunsi w’Isabato.” (Kuva 20:8). {IY 48.3} 

Umwana w’Imana yavuganiye na Mose hejuru ku musozi. Imana yagize urutare ubuturo 
bwayo. Urusengero Rwayo rwari umusozi uhoraho. Uwatanze amategeko mvajuru 
yamanukiye ku musozi w’urutare ngo atangaze amategeko Ye abantu bose bumva, ngo 
babashe kwemezwa n’imbaraga ikomeye n’icyubahiro, ngo bitume batinya gucumura ku 
mategeko Ye. Imana yatangarije amategeko yayo mu rusaku rw’inkuba n’imirabyo n’igicu 
kibuditse ku musozi, maze ijwi ryayo ryumvikana nk’ijwi ry’impanda iranguruye cyane. 
Itegeko rya Yehova ryari itegeko ridahinduka, kandi ibisate yanditseho ayo mategeko byari 
urutare, bishushanya kudahinduka kw’amategeko Ye. Urutare rwo ku musozi Horebu 
rwahindutse ahera ku bantu bose bakunda kandi baha icyubahiro amategeko y’Imana. {IY 
48.4} 

Yari Afungiranywe Ari Kumwe n’Imana 

Ubwo Yohana yatekerezaga ku byabereye i Horebu, Mwuka Wera wejeje umunsi wa 
karindwi yamujeho. Yatekereje ku cyaha cya Adamu cyo kugomera itegeko ry’Uwiteka, 
n’ingaruka iteye ubwoba yakurikiyeho. Urukundo rw’Imana ruhebuje, mu gutanga umwana 
wayo ngo acungure inyokomuntu yahabye, yabuze amagambo yarusobanura. Aruvuga mu 
nyandiko ze ahamagarira itorero n’isi yose kubyitegereza. “Nimurebe urukundo ruhebuje 
Data wa twese yadukunze, rwatumye twitwa abana b’Imana kandi ni ko turi. Ni cyo gituma 
ab’isi batatumenya, kuko batayimenye.” (1 Yohana 3:1). Kuri Yohana, cyari igitangaza ko 
Imana yabasha gutanga Umwana wayo ngo apfire umuntu wigometse. Maze aheranwa no 
gutangazwa n’ukuntu inama y’agakiza, yasabye ijuru gutanga ikiguzi kingana gutyo, 
nyamara abari bagenewe icyo gitambo bakaba ari bo batagiha agaciro, bakanga kucyemera. 
{IY 49.1} 

Aho Yohana yari afungiranywe yari kumwe n’Imana. Uko yarushagaho kwiga umuco 
w’ijuru binyuze mu murimo w’ibyaremwe, niko yarushagaho kwicisha bugufi imbere 
y’Imana. Akenshi yaribazaga ati, Kuki abantu babeshwaho n’Imana muri byose, badashaka 
kubana amahoro no kuyumvira ku bushake? Imana irahebuje mu bwenge, kandi nta kibasha 
gutangira imbaraga zayo. Ni Yo iyobora ijuru hamwe n’amasi atabarika. Irinda mu buryo 
buzira amakemwa ubuziranenge n’ubwiza bw’ibyo yaremye. Icyaha ni ukugomera 
amategeko y’Imana, kandi igihembo cy’icyaha ni urupfu. Ntihari kubaho kutavuga rumwe 
mu ijuru cyangwa ku isi iyo icyaha kitahinjira. Kutumvira itegeko ry’Imana ni byo byazanye 
akaga kose ibyaremwe bihura nako. Kuki abantu batagarukira Imana ngo biyunge na Yo? 
{IY 49.2} 

Ntabwo ari ikintu cyoroshye gucumura ku Mana, guhanganisha ubushake bw’umuntu 
n’ubw’Umuremyi we. Kumvira amategeko y’Imana bizanira abantu inyungu zitagira 
ingano, ndetse na hano muri iyi si. Kandi kumvira Imana bibazanira inyungu z’iteka ryose, 
bakibanira na Yo amahoro. Inyamaswa zo mu ishyamba zumvira itegeko ry’Umuremyi 
wazo mu buryo bwazo karemano. Ategeka inyanja yibona agira ati, “Garukira aha 
ntukaharenge, aha ni ho imiraba yawe y’ubwibone izagarukira” (Yobu 38:11); n’amazi 
ategetswe kumvira ijambo Rye. Imibumbe y’isi iyoborwa kuri gahunda, yumvira amategeko 
Imana yashyizeho. Mu byaremwe byose Imana yaremye ikabishyira ku isi, umuntu wenyine 
ni we wigometse. Nyamara kandi ni we ufite ubwenge bwo gutekereza no gusobanukirwa 
ibyo amategeko asaba n’umutimanama umucira urubanza iyo atayakurikije, ndetse 
n’amahoro n’umunezero agira iyo yayumviye. Imana yamuremanye umudendezo wo 
kumvira cyangwa kutumvira. Impano y’ubugingo bw’iteka — ubwiza buhoraho 
butagereranywa — byasezeraniwe abakurikiza ubushake bw’Imana, nyamara ku rundi 
ruhande umujinya We utegereje abagomera amategeko Ye. {IY 49.3} 

Icyubahiro cy’Imana 


Ubwo Yohana yatekerezaga ku cyubahiro cy’Imana kigaragarira mu byo yaremye, 
yatangajwe no gukomera n’icyubahiro by’Umuremyi. Nubwo abatuye uyu mubumbe muto 
w’isi bakwanga kumvira Imana, ntibyayivanaho icyubahiro cyayo. Yabashaga gutsemba 
abatuye isi bose mu kanya nk’ako guhumbya, maze ikarema abandi bantu ikabashyira ku isi 
ngo baheshe izina ryayo icyubahiro. Imana ntabwo ibeshwaho no guhabwa icyubahiro 
n’abantu. Yabashaga gutegeka ingabo zo mu kirere, miliyoni y’imibumbe y’isi iri hejuru, 
kurangurura mu ndirimbo yo guhimbaza no kugaragaza icyubahiro cy’Umuremyi wabyo. 
“Uwiteka, ijuru rizashima ibitangaza byawe, umurava wawe uzashimirwa mu iteraniro 
ry’abera. Ni nde wo mu ijuru wagereranywa n’Uwiteka? Ni nde wo mu bana b’Imana 
uhwanye n’Uwiteka? Ni we Mana iteye ubwoba bwinshi mu rukiko rw’abera, Ni iyo 
gutinywa kurusha abayikikije bose. ” (Zaburi 89:5-7). {IY 50.1} 

Kwerekwa Kristo 

Yohana yibukijwe ibihe byiza yari yarabonye mu mibereho ya Kristo. Mu kubiterezaho na 
none, yongera kwishimira amahirwe atangaje yigeze kugira, maze bituma ahumurizwa 
cyane. Mu kanya gato iyerekwa rye risa n’iriciwemo; noneho yumva abwirwa mu ijwi 
ryumvikana neza. Ahindukirira kureba aho ijwi ruturuka, maze atangazwa no kubona 
Umwami we, uwo yakundaga, uwo bagendanaga, uwo baganiriga, kandi uwo yabonye 
ababarizwa ku musaraba. Mbega uko ishusho ye yari yarahindutse! Ntabwo yari akiri 
“umuntu wuzuye umubabaro n’agahinda” (Yesaya 53:3). Ntabwo yari agifite ibimenyetso 
byo gusuzugurwa. Amaso ye yari ameze nk’ikirimi cy’umuriro; Ibirenge bye byari bimeze 
nk’umuringa utunganijwe neza, uko urabagiranira mu muriro w’umucuzi. Ijwi rye 
ryumvikanaga nk’indirimbo y’amazi menshi. Mu maso he harabagirana nk’izuba ryo ku 
manywa y’ihangu. Mu biganza bye harimo inyenyeri ndwi, zishushanya abayobozi 
b’itorero. Mu kanwa ke havagamo inkota ityaye impande zombi, ikimenyetso cy’imbaraga 
z’ijambo rye. {IY 50.2} 

Yohana, wakundaga cyane Umwami we, kandi wakomeje kunamba k’ukuri kugeza ubwo 
ashyizwe muri gereza, agakubitwa, ndetse yafi yo kwicwa, ntiyabasha kwihanganira ubwiza 
n’icyubahiro cya Kristo, maze agwa hasi nk’upfuye. Yesu arambika ibiganza ku mugaragu 
we wari urambaraye hasi, aramubwira ati, “Witinya;... dore ndiho, kandi nari narapfuye; 
ariko, dore ndiho by’iteka ryose” (Ibyahishuwe 1:17, 18). Yohana asubizwamo imbaraga zo 
guhagarara imbere y’Umwami we w’icyubahiro, maze noneho, binyuze mu iyerekwa ryera, 
ahabwa kubona umugambi w’Imana w’igihe kizaza. Ubwiza n’icyubahiro by’urugo rwo mu 
ijuru biramuhishurirwa. Yemererwa kureba ku ntebe y’Imana, abona iteraniro rinini 
ry’abacunguwe bambaye imyenda yera. Yumva indirimbo z’abamalayika bo mu ijuru, 

n’indirimbo zo kunesha ziririmbwa n’abaneshesheje amaraso y’Umwana w’Intama 
n’ijambo ryo guhamya kwabo. {IY 50.3} 

Kwicisha Bugufl bwa Yohana 

Uyu mwigishwa ukundwa yahawe amahirwe atangaje adakunze kuboneka mu bantu. 
Nyamara kubera ko yari yaramenyereye imico ya Yesu, ntiyigeze agira umutima wo 
kwishyira hejuru. Kwicisha bugufi kwe ntikwari gushingiye ku nshingano ye; byari ubuntu 
bw’Imana yambitswe nk’umwambaro. Yashatse guhisha ibikorwa byo gukiranuka kwe 
n’ikindi icyo ari cyo cyose cyatuma abantu bamurangamira. Mu Butumwa Bwiza yanditse, 
Yohana avuga iby’umwigishwa Yesu yakundaga, ariko akirinda guhishura ko uwo wahawe 
icyo cyubahiro ari we ubwe. Imibereho ye yaranzwe no kutihugiraho. Imibereho ye ya buri 
munsi yigishaga kandi ikagaragaza ubugwaneza ku rugero rushoboka. Yari afite umutima 
w’urukundo rukwiriye kuranga abavandimwe b’umubiri ndetse n’abavandimwe muri 
Kristo. Yerekana kandi akagaragaza ko bene urwo rukundo ari umuco w’ingenzi ukwiriye 
kuranga abakurikira Yesu. Bitabaye ibyo, kwiyita Abakristo byaba ari imfabusa. {IY 51.1} 

Yohana yari umwigisha ntangarugero mu gushyira mu bikorwa gukiranuka. Agaragaza 
gukiranuka gukwiriye kuranga imico y’Abakristo. Bagomba kugira imitima iboneye 
n’imico itunganye. Uko byamera kose ntibagomba kunyurwa no kubyitwa ku izina gusa. 
Abivuga mu buryo bweruye ko kuba Umukristo ari ugusa na Kristo. {IY 51.2} 

Mu mibereho ye, Yohana yahoraga aharanira gukora ibihuje n’ubushake bw’Imana. Uyu 
mwigishwa yabanaga cyane n’Umucunguzi we, ari na cyo cyatumaga agira ubushishozi bwo 
gukiranuka n’icyubahiro bya Kristo, ku buryo yisuzumaga agasanga ko imico ye ikabije 
kuba mibi. Ariko ubwo Yesu mu cyubahiro cyinshi yabonekeraga Yohana, kumurabukwa 
rimwe gusa byari bihagije ngo [Yohana] yikubite hasi nk’upfuye. Uko niko bizagendekera 
abasobanukiwe neza Umwami n’Umukiza wabo. Uko barushaho gutekereza ku buzima 
n’imico ya Yesu, ni ko bazarushaho kwibona ko ari abanyabyaha, ni nako batazatinyuka 
kwiyita intungane mu mitima cyangwa kwirata ko ari abera. {IY 51.3} 

IGICE CYA 10 - IMICO YA GIKRISTO 


Imico y’Umukristo irangwa n’imibereho ye ya buri munsi. Yesu yaravuze ati, “Igiti cyiza 
cyose cyera imbuto nziza, ariko igiti kibi cyera imbuto mbi.” (Matayo 7:17). Umukiza wacu 
yigereranya n’umuzabibu, maze abamukurikira bakagereranywa n’amashami. Abivuga 
yeruye ko abagomba kuba abigihwa be bose bagomba kwera imbuto; kandi anerekana uko 
babasha kuba amashami yera imbuto. “Mugume muri Jye, nanjye ngume muri mwe. Nk’uko 
ishami ritabasha kwera imbuto ubwaryo ritagumye mu muzabibu, ni ko namwe mutabibasha 
nimutaguma muri Jye.” (Yohana 15:4). {IY 52.1} 

Intumwa Pawulo yasobanuye imbuto Abakristo bagomba kwera. Avuga ko “ari ingeso nziza 
zose no gukiranuka n’ukuri.” (Abefeso 5:9). Arongera ati, “Imbuto ziva kuri Mwuka ni izi: 
urukundo, ibyishimo, amahoro, kwihangana, kugira neza, imico myiza, kudahemuka 
(gukiranuka), kugwa neza, no kumenya kwifata. (Abanyagalati 5:22, 23). Iyi mico myiza ni 
yo musingi w’amategeko y’Imana agaragarijwe mu mibereho y’umuntu. {IY 52.2} 

Itegeko ry’Imana ni ryo rufatiro rwonyine ruranga imico mbonera. Iryo tegeko 
ryagaragariye mu mibereho ya Kristo. Yivugaho agira ati, “Nitondeye amategeko ya Data” 
(Yohana 15:10). Aho gukiranuka nk’uku kubuze ntihabasha kuboneka kubahiriza ibyo 
Ijambo ry’Imana risaba. “Kuko uvuga ko ahora muri we akwiriye na we kugenda nk’uko 
yagendaga.” (1 Yohana 2:6). Ntitubasha kwiregura ko tutabibasha, kuko dufite isezerano 
ridukomeza ngo, “Ubuntu bwanjye buraguhagije” (2 Abakorinto 12:9). Iyo twirebera mu 
ndorerwamo mvajuru, ari yo mategeko y’Imana, tubona ububi bw’icyaha bukabije, no 
kurimbuka kwacu abagomeye amategeko. Ariko iyo twicujije ibyaha kandi tukayizera, 
duhindurwa abera imbere y’Imana, maze binyuze mu buntu mvajuru, tukabashishwa 
kumvira amategeko y’Imana. {IY 52.3} 

Gukunda Imana n’Abantu 

Abakunda Imana bitarimo uburyarya bazagaragaza ubushake bwo kumenya icyo ishaka 
kandi banagishyire mu bikorwa. Intumwa Yohana, uwo inyandiko ze zibanze cyane ku 
rukundo, aragira ati, “Kuko gukunda Imana ari uku: ari uko twitondera amategeko yayo” ( 
1 Yohana 5:3). Umwana ukunda ababyeyi be azerekana urwo rukundo binyuze mu kumvira; 
ariko umwana wikunda w’indashima, ashaka gukorera bike ababyeyi be, nyamara akumva 
yifuza guhabwa amahirwe angana n’ay’uwumvira kandi ukiranuka. Ni nako bimera mu 
bavuga ko ari abana b’Imana. Benshi mu bazi ko bariho kubw’urukundo n’uburinzi bwayo, 
kandi bifuza guhabwa imigisha na Yo, ntibishimira gukurikiza ubushake bwayo. Babona ko 
ibyo Imana ibasaba bibabuza umunezero n’amahoro, amategeko Yayo akababera 
nk’umutwaro uremereye. Ariko uwifuza kwera by’ukuri mu mutima no mu mibereho ye, 

anezezwa no gukurikiza amategeko y’Imana, ahubwo agaterwa agahinda n’uko 
atayakiranukira ukwo bikwiriye. {IY 52.4} 

Dusabwa gukundana nk’uko Kristo yadukunze. Yerekanye urukundo adukunda atanga 
ubugingo bwe ngo abashe kuducungura. Uyu mwigishwa ukundwa avuga ko dukwiriye 
gutanga ubugingo bwacu kubwa bagenzi bacu. Kuko, “kandi ukunda wese iyabyaye akunda 
n’uwabyawe na yo” (1 Yohana 5:1). Niba dukunda Kristo, tuzakunda n’abasa na We mu 
mico n’imibereho yabo. Kandi s’ibyo gusa, ahubwo tuzakunda n’abadafite “ibyiringiro” 
kandi badafite Imana Rurema muri iyi si” (Abefeso2:12). Gucungura umuntu nibyo 
byavanye Kristo mu rugo rwe rwo mu ijuru akaza kuri iyi si akababazwa ndetse akanicwa. 
Ibi ni byo byatumye akora ibishoboka ndetse akagira agahinda kandi agasenga, kugeza 
ubwo, ashengurwa umutima no gutereranwa n’abo yaje gucungura, Yatanze ubugingo bwe 
i Karuvari. {IY 53.1} 

Dukurikize Icyitegererezo 

Benshi ntibatinyuka kubaho nk’uko Umucunguzi wacu yabayeho. Bumva ko bibasaba 
ubwitange bukomeye gukurikiza uru rugero, kugaragaza imbuto mu bikorwa, kandi na none 
bakihanganira ko Imana ibahwanyuraho amashami ngo babashe kwera imbuto nyinshi. 
Ariko iyo Umukristo yibona nk’igikoresho cyiyoroshya mu biganza bya Kristo, kandi 
agaharanira gukiranuka mu nshingano zose, yisunga ubufasha Imana yasezeranye, ubwo ni 
bwo azikorera umusaraba wa Kristo kandi akumva utamuremereye; ubwo ni bwo 
azikorerera Kristo imitwaro, akavuga ko itaremereye. Abasha kurarama afite ubutwari kandi 
ashize amanga, maze akavuga ati, “Nzi uwo nizeye uwo ari we, kandi nzi neza yuko abasha 
kurinda ikibitsanyo namubikije” (2 Timoteyo 1:12). {IY 53.2} 

Niduhura n’inzitizi mu nzira yacu, ariko mu gukiranuka tukazirenga; niduhura 
n’abaturwanya n’abaduca intege, ariko mu izina rya Yesu tukanesha; nitwubahiriza 
inshingano zacu tugakora ibyo dushinzwe mu Mwuka w’Umwami wacu — ubwo nibwo 
koko tuzahabwa gusobanukirwa tukamenya gukiranuka n’imbaraga Ze. Ntituzaba 
tucyishingikiriza ku mibereho y’abandi, kuko tuzaba dufite ubuhamya bw’imibereho yacu 
bwite. Nk’Abasamariya ba kera, tuzaba tubasha kuvuga tuti, “Kuko natwe twiyumviye 
tukamenya ko uyu ari we Mukiza w’abari mu isi koko.” (Yohana 4:42). {IY 53.3} 

Uko turushaho gutekereza ku mico ya Kristo, kandi uko turushaho kubona imbaraga Ye 
ikiza, ni bwo tuzarushaho kwibonaho ko turi abanyabyaha kandi twanduye, maze 
tukamuhanga amaso nk’imbaraga zacu n’Umucunguzi wacu. Nta mbaraga dufite muri twe 
yakweza imyanda yuzuye mu nsengero z’imitima yacu; ariko iyo twicujije ibyaha byacu 
imbere y’Imana, tugashaka gutunganywa binyuze muri Kristo, azaduha uko kwizera 
gukorera mu rukundo kandi kukaboneza umutima. Mu kwizera Kristo no kumvira 

amategeko y’Imana tubasha kwezwa, tukagezwa ku rugero rwo kubana n’Abamalayika 
batacumuye n’abacunguwe bambaye amakanzu yera bari mu bwami bw’icyubahiro. {IY 
53.4} 

Kugirana Ubumwe na Kristo ni Amahirwe Yacu 

Ntabwo ari amahirwe gusa ahubwo ni n’inshingano ya buri Mukristo gukomeza kugirana 
ubumwe bwimbitse na Kristo, no kugira ubumenyi bukomeye mu by’Imana. Ubwo nibwo 
imibereho y’umeze atyo izera imbuto z’imirimo myiza. Kristo yaravuze ati, “Ibyo nibyo 
byubahisha Data, ni uko mwera imbuto nyinshi” (Yohana 15:8). Iyo twitegereje ubuzima 
bw’abantu batanze urugero rwiza mu gukiranuka kwabo akenshi tubifata nk’aho imibereho 
yabo n’ibyo bagezeho twebwe biturenze tutabasha kubishyikira. Ariko siko biri. Kristo 
yapfiriye bose; kandi ijambo Rye ritwiringiza ko yiteguye guha Mwuka we Wera abamusaba 
bose kurenza uko ababyeyi bo mu isi baha impano nziza abana babo. Abahanuzi ndetse 
n’intumwa ntabwo bagize imico ya Kristo mu buryo budasanzwe. Bakoresheje uburyo 
Imana yabahaye; kandi abazagira umuhati nk’uwabo na bo bazahabwa ubwo bushobozi. {IY 
54.1} 

Pawulo Asabira Itorero 

Mu rwandiko rwe yandikiye itorero rya Efeso, Pawulo ashyira imbere yabo “ubwiru 
bw’ubutumwa bwiza” (Abefeso 6:19), aribwo “butunzi bwa Kristo butarondoreka” 
(Abefeso 3:8), anabizeza ko ahora abasabira ngo batere imbere mu mibereho yabo mu bya 
Mwuka: {IY 54.2} 

“Ni cyo gituma mpfukamira Data wa twese,.. .ngo abahe nk’uko ubutunzi bw’ubwiza bwe 
buri gukomezwa cyane mu mitima yanyu ku bw’Umwuka we; kandi ngo Kristo ahore mu 
mitima yanyu kubwo kwizera, kugira ngo ubwo mumaze gushorera imizi mu rukundo 
mukaba mushikamye, muhabwe imbaraga zo kumenyera hamwe n’abera bose ubugari 
n’uburebure bw’umurambararo n’uburebure bw’igihagararo, n’uburebure bw’ikijyepfo 
bwarwo ubwo ari bwo, mumenye n’urukundo rwa Kristo ruruta uko rumenywa, ngo 
mwuzuzwe kugera ku kuzura kw’Imana.” (Abefeso 3:14-19). {IY 54.3} 

Yandikiye abavandimwe b’i Korinto na bo agira ati, “Mwebwe abo mu itorero ry’Imana... 
berejwe muri Kristo Yesu...: Ubuntu n’amahoro bibe muri mwe, biva ku Mana Data wa 
twese no ku Mwami Yesu Kristo. Mbashimira Imana yanjye iteka nishimira ubuntu bwayo 
mwaherewe muri Kristo Yesu; kuko muri byose mwatungiwe muri We, mu byo muvuga 
byose no mu bwenge bwose; kuko ubuhamya twahamije Kristo bwakomejwe muri mwe, 
bituma mutagira impano yose mubura, mutegereza guhishurwa k’Umwami wacu Yesu 
Kristo.” (1 Abakorinto 1:2-7). Aya magambo ntabwo yandikiwe itorero ry’i Korinto gusa, 

ahubwo yandikiwe n’abantu b’Imana bazabaho kugeza ku iherezo ry’ibihe. Buri Mukristo 
wese abasha no kwishimira imigisha yo kwezwa. {IY 54.4} 

Intumwa Pawulo akomeza muri aya magambo: “Ariko bene Data ndabingingira mu izina 
ry’Umwami wacu Yesu Kristo kugira ngo mwese muvuge kumwe, kandi he kugira ibice 
biremwa muri mwe, ahubwo muhurize hamwe rwose muhuje imitima n’inama” (umurongo 
wa 10). Pawulo ntiyabashaga kubingingira gukora ibidashoboka. Ubumwe ni igihamya 
gikomeye cy’ubutungane bw’Umukristo. {IY 55.1} 

Mu rwandiko yandikiye Abakolosayi na none abereka amahirwe atangaje yashyizwe imbere 
y’abana b’Imana. “Kuko twumvise ibyo kwizera kwanyu mwizeye Kristo Yesu, n’urukundo 
mukunda abera bose,... Nicyo gituma tudasiba kubasabira uhereye igihe twabyumviye, 
twifuza ko mwuzuzwa ubwenge bwose bw’Umwuka no kumenya kose ngo mumenye neza 
ibyo Imana ishaka, mugenda nk’uko bikwiriye ab’Umwami wacu, mumunezeze muri byose, 
mwere imbuto z’imirimo myiza yose kandi mwunguke kumenya Imana, mukomereshejwe 
imbaraga zose nk’uko ubushobozi bwayo bw’icyubahiro bungana, ngo mubone uko 
mwiyumanganya muri byose mukihanganana ibyishimo.” (Abakolosayi 1:4-11). {IY 55.2} 

Urugero rw’Ubutungane 

Intumwa Pawulo yahoraga iharanira kugera ku rugero rw’ubutungane nk’urwo yifurizaga 
abavandimwe be. Dore uko yandikiye Abafilipi: “Nyamara ibyari indamu yanjye 
nabitekereje ko ari igihombo ku bwa Kristo, ndetse n’ibintu byose mbitekereza ko ari 
igihombo ku bw’ubutunzi butagira akagero, ari bwo kumenya Kristo Yesu:...kugira ngo 
mumenye, menye n’imbaraga zo kuzuka kwe no gufatanya imibabaro ye, no kujya 
nshushanywa no gupfa kwe ngo ahari ngere ku muzuko w’abapfuye. Si uko maze guhabwa 
cyangwa ngo mbe maze gutunganywa rwose, ahubwo ndakurikira kugira ngo ahari mfate 
icyo Kristo yamfatiye. Bene Data, sinibwira yuko maze kugifata, ariko kimwe cyo nibagirwa 
ibiri inyuma, ngasingira ibiri imbere, ndamaranira kugera aho dutanguranwa, ngo mpabwe 
ingororano zo guhamagara kw’Imana muri Kristo Yesu” (Abafilipi 3:7-14). Hari 
itandukaniro rikomeye hagati yo kwirata, kw’abavuga ko ari abera n’abaziranenge, 
ugereranyije n’imvugo y’intumwa Pawulo. Nyamara kandi ubutungane bwo gukiranuka 
kw’imibereho ye nibyo byamuhaye imbaraga yo kuvuga ibyo. {IY 55.3} 

Ubushake bw’Imana 

Pawulo ntiyigeze atezuka gushimangira, aho yabaga ari hose, akamaro ko kwezwa kuvugwa 
muri Bibiliya. Aravuga ati: “Muzi amategeko twahawe n’Umwami Yesu kubategeka ayo ari 
yo. Icyo Imana ishaka ni iki: ni ukwezwa kwanyu.” (1 Abatesalonike 4:2,3). “Nuko abo 
nkunda, nk’uko iteka ryose mwajyaga mwumvira uretse igihe mpari gusa, ahubwo cyane 

cyane ntahari, mube ariko musohoza agakiza kanyu mutinya, muhinda imishyitsi, kuko 
Imana ari yo ibatera gukunda no gukora ibyo yishimira. Mukore byose mutitotombana, 
mutagishanya impaka kugira ngo mutabaho umugayo cyangwa uburyarya, mube abana 
b’Imana batagira inenge hagati y’ab’igihe kigoramye cy’ubugoryi, abo mubonekeramo 
nk’amatabaza mu isi. (Abafilipi 2:12-15). {IY 56.1} 

Asaba Tito kwibutsa itorero ko uko bakomeza kwizera ko kunesha kwa Kristo ariko 
kubahesha agakiza, ubuntu bw’Imana bukaba mu mitima yabo, bizabatera gukora 
ibitunganye mu byo bakora byose. “Ubibutse kugandukira abatware n’abafite ubushobozi, 
no kumvira, babe biteguye gukora imirimo myiza yose batagira uwo basebya, batarwana, 
ahubwo bagira ineza, berekana ubugwaneza bwose ku bantu bose....Iryo jambo ni iryo 
kwizerwa kandi ndashaka ko uhamya ibyo ubikomeyeho cyane, kugira ngo abizeye Imana 
bagire umwete wo kumaramaza gukora imirimo myiza. Ibyo ni byiza kuko bigira icyo 
bimarira abantu.” (Tito 3:1-8). {IY 56.2} 

Pawulo ashaka kwemeza intekerezo zacu yuko umusingi w’imirimo myiza dukorera Imana, 
ndetse n’urugero ruhanitse rw’imico y’Abakristo, ari urukundo; kandi ko umuntu wuzuwe 
n’urukundo muri we hazatura amahoro y’Imana. “Nuko nk’uko bikwiriye intore z’Imana 
zera kandi zikundwa, mwambare umutima w’imbabazi n’ineza, no kwicisha bugufi 
n’ubugwa neza no kwihangana, mwihanganirana kandi mubabarirana ibyaha, uko umuntu 
agize icyo apfa n’undi. Nk’uko Umwami wacu yababariye, abe ari ko namwe mubabarirana. 
Ariko ibigeretse kuri ibyo byose mwambare urukundo, kuko ari rwo murunga wo gutungana 
rwose. Mureke amahoro ya Kristo atwarire mu mitima yanyu, ayo mwahamagariwe kuba 
umubiri umwe, kandi mugire imitima ishima. Ijambo rya Kristo ribe muri mwe rigwiriye 
rifite ubwenge bwose, mwigishanye, muhugurane muri zaburi n’indirimbo n’ibihimbano 
by’umwuka muririmbirana Imana ishimwe mu mitima yanyu. Kandi icyo muzavuga cyose 
n’ibyo muzakora, mujye mubikora byose mu izina ry’Umwami Yesu, mushima Data wa 
twese kubw’uwo.” (Abakolosayi 3:12-17). {IY 56.3} 

IGICE CYA 11 - AMAHIRWE Y’ABAKRISTO 


Benshi bifuza gutungana ko mu mutima n’imibereho yejejwe nta buryarya basa n’abari mu 
rujijo no gucika intege. Bahora birebaho, bagaterwa agahinda no kubura kwizera; maze 
kubera ko badafite kwizera, bakiyumvisha ko batabasha kwishyuza imigisha y’Imana. Aba 
bantu bitiranya amarangamutima no kwizera. Bareba ibirenze ko kwizera nyakuri 
kutaruhije, maze ahubwo bakikururira umwijima mu bugingo bwabo. Bakwiriye 
kwivanamo inarijye, bakabeshwaho n’ubuntu n’ubwiza bw’Imana bakaniringira 
amasezerano Yayo, maze bakizera gusa ko Imana yasezeranye Izabisohoza. Ntitugomba 
kwiringira kwizera kwacu, ahubwo tugomba kwiringira amasezerano y’Imana. Iyo 
twihannye ibicumuro byacu twakoze tugomera amategeko yayo, maze tukiyemeza kumvira 
uhereye ubwo, tuba tugomba kwizera ko Imana itwemera kubwa Kristo, kandi ikatubabarira 
ibyahabyacu. {IY 57.1} 

Umwijima no gucika intege rimwe na rimwe bizugariza imibereho yacu bidutere ubwoba 
ndetse bidushengure umutima, ariko ntidukwiriye gutandukana no kwizera kwacu. 
Tugomba gukomeza guhanga amaso kuri Yesu, uko byamera kose. Tugomba guhora dukora 
inshingano zacu dukiranuka, maze noneho mu mutuzo tugaturiza mu masezerano y’Imana. 
{IY 57.2} 

Imibereho yo Kwizera 

Rimwe na rimwe kwiyumva ko tudatunganye bizadutera ubwoba mu mibereho yacu, ariko 
ibi si igihamya yuko Imana yaduteye umugongo, cyangwa ko twe twateye Imana umugongo. 
Ibi ntidukwiriye kubitindaho cyane ngo bidutware igihe. Tubasha kutumva amahoro 
n’umunezero twari dufite ejo hashize; ariko dukwiriye gukomeza kwizera no gusingira 
ukuboko kwa Kristo, no kumwiringira tudashidikanya haba mu bihe by’umwijima no mu 
bihe by’umunezero. {IY 57.3} 

Satani abasha kutwongorera ati, “Uri umunyabyaha bikabije Kristo ntabasha kugukiza.” 
Ubwo umenya ko koko uri umunyabyaha kandi ko udakwiriye, ubasha gusubiza uwo 
mushukanyi uti, “Kubwo igitambo cy’impongano, nemera Kristo nk’Umukiza wanjye. 
Ntabwo niringira imbaraga zanjye, ahubwo niringira amaraso ya Yesu, anyezaho ibyaha. 
Aka kanya nishingikirije ubugingo bwanjye kuri Kristo.” Imibereho y’Umukristo ikwiriye 
kuba imibereho ihora ifite kwizera kuzima. Kwizera gushikamye, kwishingikiriza kuri 
Kristo, bizana amahoro n’ibyiringiro mu mutima. {IY 57.4} 

Gutsinda Ibigeragezo 

Ntucibwe intege n’uko umutima wawe uremerewe. Ibigeragezo byose, kuremererwa mu 
mutima, ahubwo bikongerera kwifuza Kristo. Yazanywe no kugukuramo umutima w’ibuye 

akagushyiramo umutima w’inyama. Mushake ho ubuntu budasanzwe bwo kukubashisha 
kunesha ibigeragezo bidasanzwe. Igihe wugarijwe n’ibigeragezo, ushikamye tsinda ibyo 
umwanzi agushukisha ubwira umutima wawe uti, “Nabasha nte gusuzugura Umucunguzi 
wanjye? Nihaye Kristo; Simbasha gukora ibya Satani.” Takambira Umukiza mwiza 
agutabare ngo ubashe kureka ibyakubera ibigirwamana byose no kwitandukanya n’ibyaha 
yakundaga cyane. Reka amaso yo kwizera arabukwe Yesu ahagaze imbere y’intebe 
y’Ubwami ya Se, yerekana inkovu ze akuburanira. Wizere ko uhabwa imbaraga binyuze mu 
Mucunguzi mwiza. {IY 58.1} 

Kurebesha Amaso yo Kwizera 

Mu kwizera itegereze amakamba azambikwa abanesheje; wumve indirimbo y’agahozo 
y’abacunguwe bavuga bati, Umwana w’Intama watambwe ni We ukwiriye, ni We ukwiriye, 
kuko yaducunguriye kuba abana b’Imana! Gerageza kubitekereza nk’aho ubibona biba. 
Sitefano, Umukristo wa mbere wahowe Kristo, ubwo yari ku rugamba ahanganye 
n’abatware n’abafite ubushobozi n’abategeka iyi si y’umwijima, n’imyuka mibi y’ahantu ho 
mu ijuru, yaravuze ati, “Dore mbonye ijuru rikingutse, n’Umwana w’umuntu ahagaze 
iburyo bw’Imana” (Ibyakozwe n’Intumwa 7:56). Umucunguzi w’isi yamubonekeye asa 
nk’ureba hasi ari mu ijuru amurebana ubushake bukomeye, maze umucyo w’icyubahiro cya 
Kristo ugaragara kuri Sitefano urabagirana cyane ku buryo n’abanzi be babonye mu maso 
he harabagirana nk’aha malayika. {IY 58.2} 

Iyaba twemereraga ibitekerezo byacu kwibanda cyane kuri Kristo n’ibyo mu ijuru, twabasha 
guhabwa imbaraga yadufasha kurwana intambara y’Umwami wacu. Ubwibone no gukunda 
iby’isi bizagenda bigabanuka ubwo tuzagenda turushaho gutekereza k’ubwiza bw’iyo si 
twitegura kuzaturamo ari ho iwacu. Nitureba urukundo rwa Kristo, ibinezeza by’isi bizaba 
bitagifite agaciro. {IY 58.3} 

Ntihakagire uwibwira ko adashyizeho umwete ku ruhande rwe ashobora guhabwa 
ibyasezeranywe n’urukundo rw’Imana. Iyo ibitekerezo bikomeje kwibanda ku by’isi cyane, 
biragoye guhindura imico y’imitekerereze. Ibyo amaso areba n’ibyo amatwi yumva, akenshi 
ni byo bitwara umwanya w’umuntu bigaherana n’ubushake. Ariko iyaba twabashaga 
kwinjira mu murwa w’Imana, tukareba Yesu n’icyubahiro Cye, twagombye kwimenyereza 
kumubonesha amaso yacu yo kwizera tukiri hano. Amagambo n’imico bya Kristo ni byo 
bikwiriye guhora muri gahunda z’ibitekerezo byacu n’ibiganiro byacu, kandi buri munsi 
dukwiriye kugira igihe cyo gusenga no gutekereza ku by’Imana. {IY 58.4} 

Gucecekesha Umwuka 


Kwezwa ni umurimo wa buri munsi. Ntihakagire abibeshya yuko Imana izabababarira 
ikanabahesha umugisha nyamara baribata bimwe mu byo Isaba. Ubushake bwo gukora 
icyaha kizwi bicecekesha kumvikana kw’ijwi rya Mwuka maze bigatandukanya umuntu 
n’Imana. Umunezero uzanwa n’amarangamutima y’imyemerere yawe uko waba ungana 
kose, menya ko Yesu atabasha gutura mu mutima wirengagiza amategeko y’Imana. Imana 
izaha icyubahiro abayubaha gusa. {IY 59.1} 

“Muri imbata z’uwo mwumvira uwo” (Abaroma 6:16). Nitwimenyereza uburakari, kwifuza, 
igomwa, kwangana,kwikunda, cyangwa icyaha icyo ari cyo cyose, duhinduka imbata z’icyo 
cyaha. “Nta wucyeza abami babiri” (Matayo 6:24). Niba turi imbata z’icyaha, ntidushobora 
gukorera Kristo. Umukristo azumva ijwi rimuhamagarira gukora icyaha, kuko umubiri 
urarikira ibyo Mwuka yanga; ariko Mwuka akarwanya ibyo umubiri ukunda, bigahora ari 
intambara. Aha ni ho imbaraga ya Kristo ikenewe. Intege nke z’umuntu zihura n’imbaraga 
y’Imana, maze kwizera kukavuga kuti, “Ariko Imana ishimwe iduha kunesha 
kubw’Umwami wacu Yesu Kristo” (1 Abakorinto 15:57)! {IY 59.2} 

Gukosora Imico yo Kwizera 

Iyaba twemereraga imico Imana ishaka igakurira muri twe, twabasha kubaka ingeso nziza 
mu mibereho yacu y’iby’iyobokamana. Nk’uko ibyokurya by’umubiri ari ngombwa kubwo 
gukura kwawo, ni ko isengesho rya buri munsi ari ngombwa kugira ngo dukurire mu buntu, 
ndetse no mu mibereho y’ibya Mwuka ubwayo. Tugomba guhora twimenyereza kuzamura 
intekerezo zacu ku Mana mu masengesho. Ibitekerezo byacu ni birorongotana, tugomba 
kubigarura; nidukomeza uwo muhati, bizagera aho bitubera umuco utaturemereye. 
Ntitubasha kwitandukanya na Kristo n’akanya na gato ngo tugire amahoro. Abasha kutuba 
hafi yita kuri buri ntambwe yacu, iyo twitaye ku mabwiriza we ubwe yadushyiriyeho. {IY 
59.3} 

Imyizerere igomba kwitabwaho cyane mu mibereho yacu yose. Ibindi byose bigomba kuza 
hanyuma y’ibingibi. Imbaraga zacu zose, z’ubugingo, umubiri, n’umwuka, zigomba guhora 
ku rugamba rwa Gikristo. Tugomba guhanga amaso Kristo ngo aduhe imbaraga n’ubuntu, 
kandi nta kabuza tuzanesha nk’uko Kristo yapfuye ku bwacu. {IY 59.4} 

Agaciro k’Ubugingo 

Tugomba kwegera cyane umusaraba wa Kristo. Kuba munsi y’umusaraba twicuza ni cyo 
cyigisho cya mbere cy’amahoro tugomba kwiga. Urukundo rwa Kristo — ni nde ubasha 
kurusobanukirwa? Rurenze cyane ubwitange n’urukundo umubyeyi agirira umwana we! 
Turamutse dusobanukiwe n’agaciro k’ubugingo bw’umuntu, nibwo twareba ku musaraba 

dufite kwizera kuzima, maze tugatangira isomo rizakomeza kuba inyigisho n’indirimbo 
y’abacunguwe by’iteka ryose. Agaciro k’igihe cyacu n’impano zacu bibasha kugereranywa 
gusa n’uburemere bw’ikiguzi cyatanzwe ngo ducungurwe. Mbega umutima wo kudashima 
tugaragariza Imana igihe tuyiba tugundira ibyagombye kuba ibyayo tutagaragaza kunyurwa 
no kuyikorera! Ese biradukomereye kwiyegurira Uwatanze byose ku bwacu? Ese twahitamo 
ubucuti bw’isi tukaburutisha icyubahiro cy’iteka Kristo atanga — “kwicarana nanjye ku 
ntebe y’ubwami, nk’uko najye nanesheje nkicarana na Data ku ntebe ye” (Ibyahishuwe 
3:21)? {IY 60.1} 

Umurimo Ukomeza 

Kwezwa ni umurimo ukomeza. Intambwe dukwiriye gutera tuzibwirwa mu magambo ya 
Petero: “Ibyo abe ari byo bituma mugira umwete wose, kwizera mukongereho ingeso nziza, 
ingeso nziza muzongereho kumenya, kumenya mukongereho kwirinda, kwirinda 
mukongereho kwihangana, kwihangana mukongereho kubaha Imana, kubaha Imana 
mukongereho gukunda bene Data, gukunda bene Data mukongereho urukundo. Kuko ibyo 
nibiba muri mwe bikabagwiriramo, bizatuma mutaba abanyabute cyangwa ingumba ku byo 
kumenya neza Umwami wacu Yesu Kristo.” (2 Petero 1:5-8). “Ni cyo gituma bene Data, 
mukwiriye kurushaho kugira umwete wo gukomeza guhamagarwa no gutoranywa kwanyu, 
kuko nimukora ibyo ntabwo muzasitara na hato, ahubwo bizabaha rwose kwinjira mu bwami 
butazahanguka bwa Yesu Kristo, ari we Mwami n’Umukiza wacu” (imirongo 10, 11). {IY 
60.2} 

Iyi ni yo nzira tubasha kwizezwa ko tutazatsindwa. Abakomeza iyo nzira ngo bagere ku 
rugero rukwiriye Umukristo bafite isezerano yuko Imana izahira imigambi yabo 
ikanabagwiriza impano z’Umwuka wayo. Petero abwira ababonye uko kwizera guhebuje 
agira ati: “Ubuntu n’amahoro bigwire muri mwe, mubiheshwa no kumenya Imana na Yesu 
Umwami wacu (umurongo wa 2). Kubw’ubuntu bw’Imana, abashaka bose babasha 
kuzamuka urwego rurabagirana bava ku isi bagana mu ijuru, maze noneho, “baririmba, 
ibyishimo bihoraho bizaba kuri bo” (Yesaya 35:10), binjire mu marembo y’umurwa 
w’Imana. {IY 60.3} 

Umukiza wacu atubwira ko ibyo dukeneye byose bihari; icyo adusaba mbere na mbere ni 
ukugira ibitekerezo bitunganye, n’urukundo dukunda ruzira uburyarya. Niba koko 
dusangiye n’Imana imico yayo, ishimwe ryayo rizahora mu mitima yacu no ku minwa yacu. 
Ubuhungiro bwacu gusa ni ukumwiyegurira burundu kandi tugahora dukurira mu buntu no 
kumenya ukuri. {IY 60.4} 

Indirimbo yo Kunesha ya Pawulo 

Intumwa Pawulo yahiriwe n’Imana, ajyanwa mu iyerekwa agezwa mu ijuru rya gatatu, aho 
yeretswe ibyo atemerewe guhishura. Nyamara ibi ntibyamuteye kwishyira hejuru cyangwa 
ngo yiyemere. Yabonye akamaro ko guhora uri maso no kwizinukwa, maze ukavuga weruye 
uti, “Ahubwo mbabaza umubiri wanjye nywukoza uburetwa, ngo ahari ubwo maze 
kubwiriza abandi nanjye ubwanjye ntaboneka ko ntemewe” (1 Abakorinto 9:27). {IY 61.1} 

Pawulo yararenganijwe kubera ukuri, nyamara ntitumwumva yivovota. Ubwo yasuzumaga 
ubuzima bwe bwuzuye imiruho, gukorera abandi, no kwitanga, yaravuze ati, “Mbonye yuko 
imibabaro y’iki gihe idakwiriye kugereranywa n’ubwiza tuzahishurirwa” (Abaroma 8:18). 
Ijwi ryo kunesha ry’umugaragu w’Imana ukiranuka rigera no mu gihe cyacu rigira riti: “Ni 
nde wadutandukanya n’urukundo rwa Kristo? Mbese ni amakuba, cyangwa ni ibyago, 
cyangwa ni ukurenganywa, cyangwa ni inzara, cyangwa ni ukwambara ubusa, cyangwa ni 
ukuba mu kaga, cyangwa ni inkota?... Oya, ahubwo muri ibyo byose turushishwaho kunesha 
n’uwadukunze. Kuko menye neza yuko naho rwaba urupfu, cyangwa ubugingo, cyangwa 
abamalayika, cyangwa abategeka, cyangwa ibiriho, cyangwa ibizaba, cyangwa abafite 
ubushobozi, cyangwa uburebure bw’igihagararo, cyangwa uburebure bw’ikijyepfo, 
cyangwa ikindi cyaremwe cyose, bitazabasha kudutandukanya n’urukundo rw’Imana ruri 
muri Kristo Yesu Umwami wacu.” (Abaroma 8:35-39). {IY 61.2} 

Nubwo Pawulo yageze ubwo afungirwa muri gereza i Roma —atandukanijwe n’umucyo 
n’umwuka wo mu kirere, ahagaritswe ku nshingano ye yo kwamamaza inkuru nziza, kandi 
ategereje gucirwa urwo gupfa —nyamara ntiyigeze agira gushidikanya cyangwa ngo yumve 
yihebye. Muri uwo mwijima wo mu buroko ni ho havuye ubuhamya bwe ajya gupfa, 
bwuzuye kwizera gutangaje, n’ubutwari bwakomeje gufasha imitima y’abera ndetse 
n’abahowe Imana mu bihe byakurikiyeho. Amagambo ye agaragaza neza ingaruka y’uko 
kwezwa twagiye tubona muri iki gitabo yayanditse muri aya magambo agira ati: “Kuko 
jyeweho maze kumera nk’ibisukwa ku gicaniro, igihe cyo kugenda kwanjye gisohoye. 
Narwanye intambara nziza, narangije urugendo, narinze ibyo kwizera. Ibisigaye mbikiwe 
ikamba ryo gukiranuka, iryo Umwami wacu, Umucamanza utabera azampa kuri urya munsi, 
nyamara si jye jyenyine, ahubwo ni abakunze kuzaboneka kwe bose” (2 Timoteyo 4:6-8). 
{IY 61.3} 

